title: Saufatu Sopoanga

text: Saufatu Sopoanga on Tuvalun saarivaltion entinen pää- ja ulkoministeri. Ennen astumistaan pääministerin virkaan 2. elokuuta 2002 hän toimi valtiovarainministerinä. Hänen edeltäjänsä oli Koloa Talake, joka menetti paikkansa parlamentissa vuonna 2002.


title: Saufatu Sopoanga

text: Tuvalussa ei ole poliittisia puolueita. Sapoangalla oli liittolaisia kansanedustajissa, mutta parlamentissa oli myös ryhmä hänen vastustajiaan. Kannattajaryhmien väliset loikkaukset ovat yleisiä. 26. elokuuta 2004 parlamentin 15 jäsenestä yhden ollessa sairaana ja toisen loikatessa pois Sapoangan ryhmästä oppositio kaatoi hallituksen epäluottamuslauseella äänin 8–6, ja Sapoanga syrjäytettiin pääministerin paikalta. Hän erosi seuraavana päivänä parlamentista, ja pääministeriksi astui Maatia Toafa. Lokakuussa 2004 hänet valittiin uudelleen parlamenttiin äänin 420–361 vaalipiiristään Nukufetau-saarilta.


title: Oscar Swahn

text: Oscar Gomer Swahn (20. lokakuuta 1847 Tanum – 1. toukokuuta 1927 Tukholma) oli ruotsalainen kilpa-ampuja ja olympiavoittaja.


title: Oscar Swahn

text: Vuoden 1908 olympialaisissa Oscar Swahn voitti kaksi kultamitalia hirviammunnan yksittäislaukauksissa (yksilö- ja joukkuekilpailussa) ja pronssia hirviammunnan kaksoislaukauksen yksilökilpailussa. Hän oli voittaessaan 60-vuotias, vain vuoden nuorempi kuin samoissa kisoissa vapaakiväärin 1000 jaardin ammunnan voittanut Joshua Millner.


title: Oscar Swahn

text: Kotikisoissa vuonna 1912 hän oli mukana joukkueessa, joka voitti kultaa hirviammunnan yksittäislaukauskilpailussa. Hirviammunnan kaksoislaukauksien yksilökilpailussa Swahn otti pronssia tuloksella 72 ja oli yksittäislaukauksissa viides. Viimeksi mainitun kilpailun voitti hänen poikansa Alfred Swahn. Oscar Swahn oli kultaa voittaessaan 64-vuotias: hän oli silloin ja on edelleen kaikkien aikojen vanhin olympiavoittaja.


title: Oscar Swahn

text: Vuoden 1920 olympialaisissa Oscar Swahn voitti 72-vuotiaana hopeaa hirviammunnan kaksoislaukauksien joukkuekisassa. Näin hänestä tuli kaikkien aikojen vanhin olympiamitalisti. Vuoden 1924 kisoihin Swahn ei osallistunut sairauden vuoksi.


title: Kamuta Latasi

text: Kamuta Latasi KCMG, OBE (s. 1936) on tuvalulainen poliitikko. Hän toimi maansa pää- ja ulkoministerinä 10. joulukuuta 1993 – 24. joulukuuta 1996. Hänen edeltäjänsä ja seuraajansa oli Bikenibeu Paeniu. Latasi oli vuonna 2010 siirtymäkauden kenraalikuvernöörinä. Lisäksi hän on toiminut muun muassa Tuvalun parlamentin puhemiehenä.


title: Savilahti (Saimaa)

text: Savilahti on eteläisen Saimaan luoteisin lahti. Pitkän, kapean ja mutkittelevan lahden pohjukassa sijaitsee Mikkelin kaupunki. Aikaisemmin lahti lienee tunnettu myös nimellä "Savulahti".


title: Savilahti (Kuopio)

text:
Savilahti on noin kaksi kilometriä Kuopion keskustan länsipuolella oleva alue. Savilahtea ei pidetä virallisena kaupunginosana vaan se lasketaan kuuluvan mm. Puijonlaakson kaupunginosaan. Aluetta rajaavat kaupunginosat Neulamäki, Niirala ja Puijonlaakso.
Savilahdessa sijaitsee Kuopion tiedepuisto: Technopolis Kuopio (jossa noin 200 yritystä ja yhteisöä, mukaan lukien Savonia-ammattikorkeakoulun hallinto ja koko sen ICT-alan tutkimus & tuotekehitys sekä koulutus, VTT, KTL, GTK, Evira, Työterveyslaitos, Honeywell, Puolustusvoimien Ruokahuollon Esikunta ja Ilmatieteen laitos), Itä-Suomen yliopisto, Kuopion yliopistollinen sairaala, Harjulan sairaala sekä Kuopion suurin yksittäinen kauppa, Prisma. Edellisten myötä Savilahti on kaupungin kolmanneksi suurin suunnittelualue työpaikkojen määrällä mitattuna (4 004 / 45 414, 1.1.2008). Lisäksi alueella sijaitsee puolet kaupungin korkeakouluopiskelijoista ja noin kaksi kolmasosaa korkeakoulujen henkilökunnasta.


title: Savilahti (Kuopio)

text: Alueen kehitys nykyiseen suuntaansa sai alkunsa, kun tämä Harjulan suurtilaan kuuluneet Savilahden ranta-alueet siirtyivät Kuopion kaupungin omistukseen vuonna 1866, osana koko tilan kauppaa. Tilan olivat aiemmin omistaneet Tawastit ja Karl Leonard Lode ("Ukko Lode").


title: Savilahti (Kuopio)

text: 1800-luvun lopulla kaupunki rakennutti lahden pohjoisrannalle vaivaiskodin ja 1904 valmistuneen "Syrjälän", joka on vanhin sairaala-alueella edelleen oleva hoitorakennus. 1915 valmistui alueelle arkkitehti J. V. Strömbergin suunnittelema "Vanha Kivelä". Kaupungin omistaman sairaala-alueen rakentaminen on jatkunut edelleen 1960- ja 1980-luvulla ja näin Harjulan sairaalasta on muodostunut Kuopion kaupungin pääsairaala.


title: Savilahti (Kuopio)

text: Puolustusministeriö perusti 1935 Savilahden etelärannalle ammuslataamon, jonka rakennuksista osa on edelleen Kuopion yliopiston ja Geologian Tutkimuskeskuksen käytössä.


title: Savilahti (Kuopio)

text: Pohjois-Savon sairaanhoitopiirin omistaman Kuopion keskussairaalan päärakennus valmistui 1959 lähelle Harjulan sairaalan aluetta.


title: Savilahti (Kuopio)

text: Kuopion yliopiston ensimmäinen uusi rakennus "Canthia" valmistui alueelle 1978, minkä jälkeen yliopistokampuksen rakentaminen on ollut erittäin vilkasta.


title: Savilahti (Kuopio)

text: Technopolis Kuopion (silloisen "Teknologiakeskus Teknian") ensimmäinen rakennus "Tietoteknia" valmistui Savilahden pohjukkaan vuonna 1990 ja Osuuskauppa PeeÄssän omistama Prisma -automarket vuonna 1996.


title: Monkey D. Luffy

text: Monkey D. Luffy () on päähahmo One Piece -nimisessä manga- ja anime-sarjassa.


title: Monkey D. Luffy

text:
Luffy on Olkihattupiraattien kapteeni, joka on kotoisin Fuushan kylästä, East Bluelta. Voitettuaan Arlongin hän saavutti ensimmäisen kiinniottopalkkionsa, 30 000 000 berryä, mikä on East Bluen korkein palkkio. Myöhemmin hänen kiinniottopalkkionsa kasvoi 100 000 000 berryyn voitettuaan kaapparilordi Sir Crocodilen. Enies Lobbyn tragedian jälkeen Luffyn päästä oltiin valmiita maksamaan 300 000 000 berryä, sillä Luffy voitti CP9:n Rob Luccin ja julisti sodan Maailmanhallitusta vastaan.
Myöhemmin hän osallistui Marinefordissa sotaan marineita vastaan Whitebeard merirosvojen kanssa pelastaakseen veljensä ja hänen kiinniottopalkkionsa nousi 400 000 000 berryyn. Taisteltuaan Donquixote Doflamingoa vastaan Dressrosalla, palkkio kohosi 500 000 000 berryyn. Taisteltuaan Big Mom piraatteja vastaan palkkio nousi huimaan 1,5 miljardiin berryyn.


title: Monkey D. Luffy

text: Hänen tunnusmerkkinsä, olkihattu, on peräisin legendaariselta Shanks Punatukalta, joka antoi sen Luffylle. Oljenväristä hattua kiertää punainen nauha. Luffyllä on vasemmassa poskessaan silmän alla arpi, jonka hän sai iskemällä siihen kohtaan tikarilla todistaakseen merirosvoille kivunsietokykynsä ja rohkeutensa (tämä kohtaus leikattiin pois animesta sen pelossa että lapset matkisivat häntä). Hänellä on mustat piikkiset hiukset ja suuret silmät (kuten mangahahmoilla yleensä).


title: Monkey D. Luffy

text: Kuten useilla muilla päähahmoilla Luffyllä on yllään yleensä samanlaiset vaatteet. Punainen edestä napitettu liivi ja polvipituiset siniset shortsit yhdessä olkihatun kanssa ovat Luffyn tavaramerkki. Jaloissaan hänellä on aina nauhasandaalit. Luffy kuitenkin pukeutuu eri tavalla pariin otteeseen. Esimerkkinä Drum Island ja Alabasta, joiden ilmaston takia Luffy joutui varustautumaan toppatakilla ja vastaavasti aavikkovarustuksella. Lisäksi Luffyn perinteisten liivin ja housujen väri on vaihtunut useampaan otteeseen, Enies Lobbyn aikana Luffyn housut olivat mustat ja niissä oli sivutaskut, Thriller Barkissa liivi oli oranssi ja housut ruskeanpunaiset, Sabaody Archipelagossa housut olivat tummansiniset ja liivi oli sininen ja Impel downissa ja sen jälkeen liivi on turkoosi ja housut ruskeanpunaiset.


title: Monkey D. Luffy

text: Luffy on 172 cm pitkä (174 aikahypyn jälkeen), ja 17-vuotias (19-vuotias aikahypyn jälkeen). Luffyn syntymäpäivä on 5 toukokuuta.


title: Monkey D. Luffy

text: Eiichiro Oda on kertonut, että nimensä mukaisesti Monkey D. Luffyn eläinhahmo on apina. Lisäksi hän on kertonut, että Luffyn väri on punainen ja että Luffy tuoksuu lihalle, sillä sitä Luffy syö melko usein.


title: Monkey D. Luffy

text: Luffy on Olkihattupiraattien kapteeni ja ystävä jokaisen sen jäsenen kanssa. Luffy ei ole kovin älykäs, hän on hyvin lapsellinen ja innostuu yksinkertaisistakin asioista. Muut Olkihatut kuitenkin kunnioittavat häntä, sillä hän on hyvä taistelija ja yksinkertaisesti hauska.


title: Monkey D. Luffy

text: Luffy pitää kovasti syömisestä ja hänellä onkin melko venyvä vatsa, hän saattaa hotkaista taivashain kokonaan. Ennen Sanjin liittymistä Olkihattuihin oli Luffy vielä kohtuuruokainen, mutta Sanjin liityttyä Luffy alkoi syödä paljon enemmän.


title: Monkey D. Luffy

text: Luffyllä on suurta seikkailunhalua, hän on optimisti ja tekee mitä tahansa suojellakseen ystäviään. Luffy ei pelkää juuri mitään, etenkään kuolemaa. Hän on valmistautunut kuolemaan unelmansa puolesta, mutta hän ei anna helposti periksi kuolemalle ja hän on selviytynyt hengistä monesta asiasta joka normaalisti olisi ollut tappavaa. Oletettavasti hänen elämänhalunsa on Luffyn isoisän antaman hengenvaarallisen koulutuksen seurausta. Vaikka meri on hänelle jonkinlainen vihollinen hänen syötyään pirunhedelmän, hän ei pelkää sitä, ja Luffy onkin Olkihattupiraateista se, joka joudutaan useimmiten pelastamaan vedenvarasta.


title: Monkey D. Luffy

text: Luffy ei koskaan tapa vastustajiaan, vaikka he olisivat kuinka kylmäverisiä. Hän joko lennättää vihollisensa kauas tai hakkaa vastustajansa lähes kuolleeksi. Eloonjättämisessä on vain se huono puoli, että osa Luffyn vihollisista janoaa kostoa ja nykyäänkin mm. Buggy ja Alvida ovat hänen perässään. Luffyn periaate vihollisten henkiinjättämisessä on se, että he eivät pääsisi niin helpolla, vaan joutuisivat kestämään vammansa ja sen tuskan, että hävisivät jollekulle.


title: Monkey D. Luffy

text: Luffyn unelma on löytää One Piece ja tulla Merirosvokuninkaaksi. Hän on tähän asti voittanut todella monta voimakasta vihollista.


title: Monkey D. Luffy

text: Luffyn nykyisen imagon lisäksi myös hänen perheensä on suuri. Hänen veljekseen paljastui Alabastassa Valkoparran toinen varakapteeni Portgas D. Ace. Enies Lobbyn jälkeen paljastui, että merivoimien lippuamiraali Monkey D. Garp on hänen isoisänsä. Lisäksi paljastui, että Luffyn isä on jo kauan sitten Loguetownissa tavattu salaperäinen mies, Monkey D. Dragon, vallankumousjohtaja ja maailman ykkösrikollinen.


title: Monkey D. Luffy

text: Nuorempana Luffylla oli kaksi "veljeä", Portgas D. Ace ja Sabo. Garp jätti Luffyn Dadanin luo, joka tuolloin kasvatti Acea. Ace ja Sabo olivat hyviä ystäviä, ja he pitivät kahta vuotta nuorempaa Luffya kiusankappaleena. Jonkin ajan kuluttua he ystävystyvät, ja juovat veljeyden maljat. Myöhemmin, Sabo lähtee merelle, mutta hänen matkansa pysähtyy jo alkumetreillä, kanuunankuulasta ammuttuna. Uskottiin että Sabo kuoli, mutta uusissa kirjoissa selviää, että Sabo on elossa. Ace taas lähti merille kolme vuotta ennen Luffya, ja Luffy tapaakin hänet mm. Alabastassa. Mustaparta sai Acen kiinni, ja hänet vietiin merenpohjavankila Impel Downiin. Luffy koittaa pelastaa hänet, mutta Ace pelastaa Luffyn tappavalta Akainun iskulta. Luffy selviää, mutta Ace menehtyy saaminsa vammoihin muutamien minuuttien kuluttua. Viimeisillä voimillään Ace kiittää ystäviään ja sukulaisiaan rakastamastä häntä. Sabo tai Ace ei ole kumpikaan sukua toisilleen eikä Luffylle.


title: Monkey D. Luffy

text: Luffyn äidin nimeä ei ole vielä sarjan kuluessa mainittu, mutta isänsä nimen hän sai tietää merirosvoksi ryhtymisensä jälkeen, Monkey D. Dragon. Luffyn isoisä Garp haaveili Luffysta merivoimien sotilasta, joten Luffy koki ankaraa koulutusta nuoresta lähtien. Myöhemmin Garp jätti Luffyn ystävänsä Dadanin käsiin, joka jo tuolloin vastasi Acen kasvattamisesta.


title: Monkey D. Luffy

text: Kun Luffy oli vielä pieni lapsi, heidän kyläänsä pitivät tukikohtanaan Shanks Punatukan merirosvojoukkio. Kerran Shanksin joukkion ja Luffyn ollessa paikallisessa baarissa Luffy söi Shanksin joukkion varastaman pirunmarjan – GumiGumi- marjan jälkiruoaksi. Fuushaan vuoristoryövärit tulivat baariin ja halveksivat Shanksin joukkiota. He pyysivät emännältä riisiviinaa, mutta merirosvot olivat juoneet talon tyhjäksi. Shanks tarjosi Fuushaan vuoristoryöväreitten johtajalle viimeisen jäljelle jääneen pullon, mutta tämä roiski sen Shanksin päälle. Shanks ei puolustanut itseään tietäen vallan hyvin, että hän on ryöväriä vahvempi. Hän vain voivotteli sotkua ja pyysi siivota jälkensä. Ryövärit lähtivät nauraen baarista.


title: Monkey D. Luffy

text: Ryövärien ollessa toisen kerran baarissa, silloin kun Shanks ei ollut paikalla he haukkuivat piraatteja Luffyn kuullen. Luffy raivostui ja vaati ryöväreiltä anteeksipyytöä, mistä sitten seurasi tilanne, jolloin Luffy oli panttivankina ryöväreitten johtajan kynsissä. Shanks tuli pelastamaan hänet, joskin hän menetti toisen kätensä merihirviölle. Sen jälkeen Shanksin joukkio lähti pois Fuushasta ja Luffy tajusi, että hänestä koituisi pelkästään harmia, eikä hän pystyisi puolustamaan itseään. Luffy ei siis enää tahtonut piraattien mukaan, vaan vannoi Shanksille, että hän kokoaa ainakin yhtähyvän joukon merirosvoja ja löytää suurimman aarteen, One Piecen. Silloin Shanks antoi olkihattunsa Luffylle. Shanks sanoi Luffylle:


title: Monkey D. Luffy

text: Shanks tiesi jo silloin, että Luffystä tulisi jotain suurta, koska hän muistutti kovasti Shanksia pienenä.


title: Monkey D. Luffy

text: Lupauksen myötä hän raatoi kovasti ja onkin nyt tunnettu merirosvo Monkey D. Luffy joka tunnetaan paremmin "Olkihattu Luffynä", tai vain "Olkihattuna". Luffy ei kuitenkaan tyydy suurena merirosvona olemiseen vaan haluaa päästä merirosvokuninkaaksi. Monet eivät ota häntä vakavasti, sillä hän on vasta 17-vuotias ja ulkonäöltään heikompi kuin luulisi. Hän on oikeasti hyvin voimakas ja itsevarma, joka tulee selväksi monissa tilanteissa. Luffyn isoisä harjoitti häntä heittämällä hänet syvään luolaan, jättämällä yksin pimeässä metsään ja sitomalla Luffyn ilmapalloihin, jotka veisivät hänet korkeuksiin. Tämä on yksi syy Luffyn vahvuuteen ja voimin.


title: Monkey D. Luffy

text: Jopa Merivoimat alkoivat ottaa Luffyä vakavasti kun hän kukisti Kapteeni "Kirveskäsi" Morganin ja tunnettuja merirosvoja kuten Buggy-pellen, Kapteeni Kuron, merirosvokapteeni Don Kriegin ja Arlong- merenmiehen. Luffy sai 30 000 000 berryn kiinniottopalkkion Arlongin voitettuaan. Hänen etsintäkuulutuksensa kasvoi 100.000.000:een berryyn kun hän kukisti yhden Kaapparilordin, Sir Crocodilen ja sai Maailmanhallituksen huomion. Mikäli Luffyn taivaassa kukistama Jumala Ener olisi ollut maanpäällinen ja etsintäkuulutettu henkilö, olisi Luffystä saatava summa noussut varmasti yli 500 000 000 berryyn, koska Eiichiro Oda on kertonut, että Enerin päästä maksettaisiin maanpäällä 500 000 000 berryä. Myöhemmin kun Luffy kukisti joukon CP9:n jäseniä Enies Lobbyssä hän sai 300.000.000:n berryn kiinniottopalkkion, julistettuaan sodan Maailmanhallitusta vastaan. Tämän jälkeen Luffy on taistellut Moriaa vastaan ja päässyt vihdoin Sabayodille, Grand Linen puoleen väliin. Siellä hän oli perämiehensä Roronoa Zoron kanssa osa "pahinta sukupolvea", tulokkaita joiden palkkiot ylittivät 100 miljoonaa berryä. Täällä kuitenkin tapahtui Olkihattu merirosvojen tappio heidän taistellessaan Merivoimien amiraalia Kizarua ja kaappariloordia Kumaa vastaan. Miehistön jäsenet lennätettiin eri paikkoihin. Tällöin Luffylle selvisi että hänen Veljensä Portgas D. Ace oli vangittu ja teloitettaisiin piakkoin. Luffy koetti vapauttaa Acen ensin Impel Down vankilasta ja sitten mestauksesta osallistumalla suureen Marinefordin Sotaan. Ace kuitenkin menetti henkensä suojellessaan pikkuveljeään. Tämän jälkeen Luffyn palkkio nostettiin 400 miljoonaan berryyn. Välttääkseen uuden häviön miehistönsä kanssa Luffy päätti pitää 2 vuotta taukoa ja opetella samalla uusia taistelutekniikoita, kuten Hakin.


title: Monkey D. Luffy

text: Kahden vuoden treenaamisen jälkeen Olkihattupiraatit kokoontuivat jälleen Sabayodilla ja lähtivät kohti Uuttamaailmaa. He sukelsivat Nereidisaarille, missä Luffy päihitti merenmies Hodyn. Voitto juhlan jälkeen Luffy onnistui suututtamaan yhden neljästä merirosvo keisarista (youkou), Big Momin ja julisti samalla valtaavansa Nereidisaaret omaan hallintaansa. Olkihattupiraatit jatkoivat matkaansa pois meren pohjasta ja saapuivat Punk Hazardille, missä he solmivat yhteistyön Trafalgar D. Lawn kanssa päihittääkseen yonkou Kaidoun. Matkan varrella he kuitenkin päätyivät taistelemaan kaappariloordi Doflamingon kanssa Dressrosalla. Päihitettyään Doflamingon Luffyn palkkio nousi 500.000.000 berryyn ja hän sai samalla 7 merirosvojoukkoa alaisuuteensa, kasvattaen hänen joukkojaan periaatteessa noin 5000 miehen verran. Dressrosalta matka jatkui Zou-saarelle, missä heille paljastuu vihdoin miten mystiselle Raftelin saarelle pitäisi päästä. Joukko hajaantuu kahteen ryhmään, Sanjin yllättävän katoamisen jälkeen. Luffy lähti osan miehistöstään kanssa pelastamaan Sanjia Big Momin reviiriltä ja he taistelivat yhdessä Begen ja Vinsmokien kanssa Big Mom merirosvoja vastaan. Sieltä selvittyään Luffyn etsintäkuulutus nousi huimaan 1.500.000.000 berryyn ja hänet nimitettiin viidenneksi merirosvo keisariksi, nostaen Olkihattupiraatit yhdeksi mahtavimmaksi merirosvojoukoksi.


title: Monkey D. Luffy

text: Tällä hetkellä Luffy ja muut Olkihatut ovat liittoutuneet Trafalgar Lawin kanssa, joka on matkannut Wanolle mukanaan osa joukosta. Olkihattujen ja Lawin suunnitelma on tuhota kaikki SAD-pirunmarjaa valmistavat tehtaat, ja päihittää Kaido, yksi neljästä keisarista. Luffy on loppujen miehistön jäsenten kanssa nyt, saatuaan Sanjin takaisin ja selvittyään Big Momin reviiriltä, matkalla kohti Wanoa.


title: Monkey D. Luffy

text: Luffyllä on yli-inhimilliset voimat, suurin East Bluesta tulleiden merirosvojen kiinniottopalkkio ja on voittanut pelottavan voimakkaita vihollisia joiden ansiosta hän on saanut jo 400 000 000 berryn etsintäkuulutuksen.


title: Monkey D. Luffy

text: Hänet koulutettiin pienenä, mutta Luffy on matkansa aikana oppinut erittäin voimakkaita hyökkäyksiä. Taisteluissa Luffy menettää usein paljon verta, jota hänellä tosin riittää, koska hän syö paljon lihaa. Luffy ei suostu koskaan häviämään ja vaikka hän häviäisi, hän on jo päättänyt voittaa vastustajansa ja haastaa hänet niin monesti kunnes voittaa. Sir Crocodilelle hän hävisi kahdesti, mutta sinnikkäästi jatkettuaan hän voitti kolmannen erän.


title: Monkey D. Luffy

text: Luffy oppii melko nopeasti pärjäämään vihollisilleen joilla aluksi on ylivoima tiettyjen taitojen vuoksi. Hän keksi miten välttää Enerin Mantraa, oppi CP9:n tavattuaan liikkeen Soru, joka on yksi Rokushiki tekniikoista ja keksi itse, että Crocodile on heikko vedelle. Lisäksi Luffy harjoitteli kovasti hävittyään Aokijille ja oppi lopulta "vaihde 2:n" ja "vaihde 3:n".


title: Monkey D. Luffy

text: Luffyllä on monipuolisia voimia syötyään Gomu Gomu no Mi (Gum Gum Fruit/Gumigumimarjan) ja nyt hän pystyy venyttämään mitä tahansa ruumiinosaansa kuin kumia tehden esim. käsistään pitkiä ja iskien ne sitten täydellä voimalla vihollisiaan päin. Hänen kumikehonsa on immuuni mm. luodeille, kanuunankuulille ja sähkölle. Koska Luffy on immuuni sähkölle, hän on yksi ainoista joka pystyy haastamaan Enerin. Luffya pystyy kuitenkin satuttamaan miekoilla ja muille teräaseille, eikä hän pysty myöskään uimaan. Luffy on kuitenkin todella vahva, joten tarvitaan paljon hänet kaataakseen.


title: Monkey D. Luffy

text: Luffy on kehittänyt itselleen erittäin monta hyökkäystä ja jotkut hän keksii taisteluiden aikana. Hyökkäysten nimet ovat ensin japaniksi, sitten suomeksi ja ensiesiintymisjärjestyksessä.


title: Monkey D. Luffy

text:
Gear Second hyökkäykset:
Gear Third hyökkäykset:


title: Monkey D. Luffy

text:
Mizu Luffy (vesi Luffy)
Taistelussa Sir Crocodilea, Baroque Worksin johtajaa vastaa Luffy joi tynnyrillisen vettä ja täyttyi vedellä. Luffy pystyi ruiskuttamaan suustaan vettä joka oli Crocodilen salainen heikkous.


title: Monkey D. Luffy

text:
Afro Luffy
Tämä ei varsinaisesti ole mikään olomuoto vaan Luffy tatuoinnin ja afron kanssa. Usopp kuitenkin sai Luffyn uskomaan, että afron kanssa hän on voittamaton, mikä antoi hänelle lisävoimia.


title: Monkey D. Luffy

text:
Käsikiinnikkeet
Viholliset ovat saaneet Luffyn käsiin kiinni yhtä sun toista. Baroque Worksin Mr.3 sai hänen käteensä vahalukon ja myöhemmin Ener sulaa kultaa joka jähmettyi Luffyn käteen palloksi. Molempia käsikiinnikkeitä hän käytti taisteluissa hyväksi jotka tekivät hänen yhden käden hyökkäyksistä todella voimakkaita.


title: Monkey D. Luffy

text:
Nightmare Luffy
Tultuaan kaapparilordi Gecko Morian omistamalle Thriller Bark-nimiselle laivalle(,joka on saaren kokoinen) Moria ryöstää Luffylta tämän varjon pirunmarjavoimillaan. Tämän takia Luffy kuolisi jos hän joutuisi auringonvaloon. Morian karattua Luffylta hän löytää ryhmän muita merirosvoja, jotka kutsuvat itseään Metsäpiraateiksi. He paljastavat Morian voimien heikkouden: kun henkilöltä on viety varjo eikä hän ole kuollut, hänen kehoonsa voidaan asettaa niin monta muuta varjoa kuin ko. henkilön tahdonvoima kestää. Luffy huomasi tämän ensimmäisen kerran mangan luvussa 476, kun hänen kehoonsa asetettiin eräs merivoimien miekkamestarin varjo, minkä jälkeen hän kirjaimellisesti siivutti viereisen puun (ja hämmästyi itsekin). Metsäpiraatit itse ovat pystyneet kestämään kahta tai kolmea varjoa ja heidän arvioidensa mukaan Luffyyn mahtuisi 20–30 varjoa. Luffyn tahdonvoima on kuitenkin niin rajaton, että hänen kehoonsa mahtui 100 varjoa. Luffyn ruumis paisui 4–6 kertaa isommaksi, hänen ylävartalonsa muuttui monta kertaa lihaksikkaammaksi, hänen ihonsa tuli siniseksi, hänen tukkansa kasvoi hieman (säilyttäen silti saman muodon) ja hänen silmänympäryksensä muuttuivat mustiksi. Luffy nähtiin tässä muodossa kaikessa komeudessaan mangan luvussa 478. Tässä muodossa Luffy on moninkertaisesti aikaista vahvempi, jopa vahvempi kuin Gear-muodoissaan, mikä nähtiin hänen pysäyttäessään hirviözombi Ozin Gomu Gomu no Spiral Rifflen (joka on muunnos eräästä Luffyn vahvimmista yhden käden iskuista) vain nostamalla toisen kätensä tätä vastaan. Tällä muodolla on kuitenkin heikkoutensa: keho, jossa on vielä sielu tallella, ei pysty kestämään muita varjoja pitkään; Luffy pystyi käyttämään tätä muotoa vain 10 minuuttia.


title: Monkey D. Luffy

text: Molemmissa vaihteissa Luffy saa tavalliseen olomuotoonsa verrattuna paljon voimia.


title: Monkey D. Luffy

text: Gear Second paljastui Luffylle vahingossa seitsemännen One Piece -elokuvan mukaan. Kun taas mangassa ja animessa Luffy käytti sitä ensimmäisen kerran Enies Lobbyssä taistellessaan Bluenoa vastaan. Tähän vaihteeseen päästäkseen Luffy pumppaa verta jaloillaan saaden sen kiertämään kehonsa sisällä. Tämä tuottaa Luffylle enemmän happea ja ravinteita, jotka tekevät hänestä nopeamman ja voimakkaamman. Koska Luffyn elimet ovat kumia, veri voi kiertää Luffyssä rasittamatta mitään tärkeää elintä. Jos elimet eivät olisi kumia, ne saattaisivat räjähtää rasituksesta. Tämä vaihde antaa Luffylle voiman käyttää vanhoja iskujaan voimakkaampina ja nopeampina joten jopa CP9:n jäsenillä on vaikeuksia ehtiä väistää niitä. Koska Luffyn aineenvaihdunta on todella nopeaa tässä muodossa, hänen hikensä höyrystyy ja iho on kiiltävä ja pinkki.


title: Monkey D. Luffy

text: Joka tapauksessa tämä muoto ei ole täysin haittapuoleton. Luffy voi käyttää tätä vaihdetta vain tietyn aikaa, sillä Luffyn nopeuden lisäksi myös ravinteiden kulu lisääntyy ja lopulta kun ravintoaineet alkavat loppua, Luffyn verenkierto alkaa hidastua normaaliksi. Bluenon voitettuaan Luffy syö lihaa jolloin hän saa palautettua ravintoaineet uutta koitosta varten.


title: Monkey D. Luffy

text: Tämä vaihde myös vahingoittaa Luffyn kehoa pitkän käytön jälkeen. Rob Lucci kertoi, että Luffyn tavallista nopeampi energiankulutus lyhentää Luffyn ikää. Gear Second rasittaa Luffyn verenkiertoa niin, että pitkään käytettynä hänen sydämensä voi räjähtää. Vaikka Luffy kuluttaa näinkin vakavasti itseään taisteluissa, Luffy kertoo tekevänsä kaikkensa suojellakseen tovereitaan. Luffy tosin sanoo myös ettei hänen kehonsa vielä ole tarpeeksi vahva kestääkseen rasitusta kovin pitkään, mutta tämä voi viitata siihen, että Luffyn tullessa voimakkaammaksi tämä haitta katoaa.


title: Monkey D. Luffy

text: Kahden vuoden jälkeen Luffy on oppinut kovettamaan kätensä raudaksi. Hän voitti Hody Jonesin melkein kun hän kovetti kätensä ja teki gomu gomu no red hawkin.


title: Monkey D. Luffy

text: Päästäkseen Gear Third -vaihteeseen Luffy puree peukaloonsa reiän ja puhaltaa siihen todella voimakkaasti. Tämä saa Luffyn käden kasvamaan ja Luffy voi liikutella ilmaa luidensa välillä kasvattaen ruumiinosiaan. Tätä vaihdetta Luffy kutsuu "luupalloksi", sillä hänen luunsa kasvavat kuin ilmapallo. Tässä vaihteessa Luffy saa kehonsa osia jättiläiskokoihin.


title: Monkey D. Luffy

text: Jo ennestään voimakkaaseen kehoon verrattuna tämä vaihde antaa enemmän voimaa ja aluetta jolla hyökätä. Ainoa ero on, että Luffyn hyökkäykset ovat nyt hitaampia. Gear Third vaikuttaa hieman Luffyn vanhalta muodolta, jossa hän on pallo, mutta tosiasiassa nämä kaksi ovat erilaisia. "Gomu Gomu no Fuusen" (kumikumipallo) -muodossa Luffy vahvistaa ihoaan, mutta Gear Third:ssa hän vahvistaa luitaan. Koska luista on tullut suurempia ja voimakkaampia, Luffyn hyökkäykset ovat huomattavasti voimakkaammat kuin tavallisessa, ja jopa Gear Second -muodoissaan. Suurentaakseen jotain ruumiinosaansa Luffy ensin liikuttaa ilmaa keskikehoonsa ja sen jälkeen liikuttaa ilmaa sinne minne haluaa.


title: Monkey D. Luffy

text: Tämä vaihde ilmeni taistelussa Luccia vastaan Enies Lobbyssä, mutta Luffy käytti Gear 3:a aikaisemmin rikkoakseen voimakkaan oven. Vasta Luccin taistelussa kuitenkin näytettiin mitä Gear 3:ssa tapahtuu. Ovea rikkoessa kuitenkin paljastui, että Gear Thirdin jälkeen Luffystä tulee pikku-Luffy. Tämä on Gear Third -vaihteen sivuvaikutus. Pienessä muodossaan Luffy on heikko, eikä voi edes venyttää ruumiinosiaan. Hänen täytyy odottaa pari minuuttia, jotta hänen ruumiinsa palaisi takaisin normaaliin kokoonsa. Ainoa hyöty pienestä muodosta on se, että Luffy voi piiloutua paikkoihin jonne hän ei mahtuisi normaalissa koossaan. Tämä sivuvaikutus kuitenkin häviää kahden vuoden aikahypyn jälkeen, jolloin Luffyllä on käytössään Haki. Käyttäessään Hakia, Luffyn iho tummuu ja Luffyn käsi muuttuu raudaksi. Luffyn voimat moninkertaistuvat niin suureksi, että Luffy kukistaa merenhirviöiden kuninkaan Krakenin yhdellä lyönnillä, Elephant Gunilla.Luffy on oppinut myös ``gomu gomu no giganto gattlingin`` (kumikumigiganttigattlin)


title: Bikenibeu Paeniu

text: Bikenibeu Paeniu (s. 1956) on tuvalulainen poliitikko. Hänet valittiin vuonna 1989 maansa pääministeriksi Tomasi Puapuan jälkeen. Vuonna 1993 Paeniu hävisi vaaleissa Kamuta Latasille, mutta toimi uudelleen Tuvalun pääministerinä vuosina 1996–1999.


title: Savilahti (täsmennyssivu)

text: Savilahti voi viitata seuraaviin:


title: Ptolemaios (gnostikko)

text: Ptolemaios (n. 180) oli gnostilainen opettaja ja valentinolaisuuden perustajan Valentinoksen oppilas. Hän oli yhdessä Herakleonin kanssa italialaisen tai läntisen valentinolaisen koulukunnan merkittävin kirjoittaja. Ptolemaioksen elämästä ei tiedetä juuri mitään. Harnack on ehdottanut, että hän olisi ollut sama kuin Justinus Marttyyrin mainitsema Ptolemaios, mutta tätä ei ole todistettu.


title: Ptolemaios (gnostikko)

text: Ptolemaios tunnetaan lähes pelkästään hänen "Kirjeestään Floralle", joka on säilynyt osana Epifanioksen teosta "Panarion" (XXXIII, 3-7). Sen lisäksi Ptolemaiokselta on säilynyt eksegeettisen kirjoituksen katkelma osana Irenaeuksen teosta "Harhaoppeja vastaan" ("Adv. Haer.", I, viii, 5).


title: Adam Huss

text: Adam Huss (s. 1. maaliskuuta 1977 New York, Yhdysvallat) on yhdysvaltalainen näyttelijä.


title: Adam Huss

text: Huss nähtiin saippuasarjassa Kauniit ja rohkeat, minkä lisäksi hän on vieraillut muun muassa Everwoodissa ja issa.


title: Bund Deutscher Mädel

text: Bund Deutscher Mädel (BDM, ) oli tyttöjärjestö natsi-Saksassa. Se perustettiin vuonna 1930 jo ennen kansallissosialistisen puolueen vallan kasvua ja se oli osa Hitler-Jugend-järjestöä.


title: Bund Deutscher Mädel

text: Adolf Hitlerin noustessa valtaan 1933 se nousi merkittävämpään asemaan natsien kontrollointipolitiikan eli yhdenmukaistamisen ("Gleichschaltung") kautta, kun muut tyttöjen järjestöt hajotettiin. Yhdenmukaistamisen nimissä perustettiin BDM:n lisäksi lukuisia muita uusia järjestöjä, joiden jäsenyys oli pakollista. Näin varmistettiin se, että jokainen Saksan kansalainen kuului johonkin natsien kontrolloimaan liikkeeseen, ja taattiin valtaa pitävän puolueen propagandan tehokas leviäminen.


title: Bund Deutscher Mädel

text: Saksan nuorisojärjestöjen ydin oli Hitler-Jugend, joka jakaantui neljään osastoon: varsinainen Hitler-Jugend 14–18-vuotiaille pojille, 10–14-vuotiaille pojille "Pimpfe" ja "Jungvolk", BDM 14–18-vuotiaille tytöille ja "Jungmädel" 10–14-vuotiaille tytöille.


title: Bund Deutscher Mädel

text: Bund Deutscher Mädel oli tiukassa valtiollisessa ohjauksessa ja sen tavoitteet olivat ensisijaisesti propagandistiset, tarkoitus oli levittää kansallissosialistista maailmankatsomusta. Hallinto piti nuorisoa erityisen tärkeänä, koska nuoret nähtiin liikkeen dynaamisena voimana, joka mahdollisti siirtymisen pois vanhasta ”rappeutuneesta” poliittisesta systeemistä ja ”keskiluokkaisista” arvoista.Toiseksi nuoret olivat muokattavissa omaksumaan natsien maailmankatsomus, ja kolmanneksi vanhan lakattua heistä tulisi ”kansallisen yhteisön” ruumiillistuma. Koska kaikki muut vastaavat järjestöt olivat kansallissosialistisessa Saksassa kiellettyjä ja jäsenyys toisaalta BDM:ssä tytöille pakollista olivat olosuhteet propagandan levittämiseen otolliset.


title: Bund Deutscher Mädel

text:
BDM:ssä yksilöllisyys pyrittiin häivyttämään, opetettua ei saanut kyseenalaistaa ja natsien arvoihin ja normeihin tuli uskoa. Tyttöjä opetettiin täyttämään velvollisuutensa isänmaata ja kansakuntaa kohtaan. Ensisijaisena velvollisuutena naisilla oli aviollinen äiteys. Mutta sen lisäksi heidän tuli olla terveitä, puhtaita, fyysisesti kunnossa ja tuntea kansanperinnettä. Vaikka järjestö ei tarjoillutkaan kovin modernia naiskuvaa, se toisaalta halveksi feminiinistä naiseutta ja piti ihanteena sen sijaan vahvaa ahkeraa äitiyttä. Miesihanne sen sijaan oli hyvin maskuliininen.
BDM:n toiminnan kaksi tärkeintä muotoa olivat viikoittaiset tapaamiset (Heimabend) ja jokakesäinen leiri. Sekä tapaamisissa että leireillä harrastettiin liikuntaa, laulettiin lauluja, käsiteltiin Saksan historiaa ja politiikkaa sekä opeteltiin käytännöllisiä taitoja. Toiminta oli hyvin ylhäältä johdettua niin, että leirin vetäjät saivat listat niistä lauluista ja aiheista, joita tuli laulaa ja käsitellä. Toiminnassa korostettiin kuria ja täsmällisyyttä.


title: Bund Deutscher Mädel

text: Vuonna 1936 perustettiin ensimmäinen BDM:n talouskoulu, jonka opetukseen sisältyi käytännön talous- ja lastenhoitotaitojen opettelua, teoreettista opetusta, joka käsitteli sairauden hoitoa ja terveyttä, opintoja kansanyhteisöstä, jossa käsiteltiin rotua, kansallisuutta ja kansantaloutta. Lisäksi urheilu kuului opetukseen. Vuonna 1939 käyttöön otettiin myös vuoden pakollinen työjakso.


title: Bund Deutscher Mädel

text: Toisen maailmansodan aikana BDM:n jäseniä mobilisoitiin valtion palvelukseen. Sodan ensimmäisen vuoden aikana mobilisoituja oli yhdeksän miljoonaa. Nuoret työskentelivät maataloudessa, propagandan ja ruokakorttien jakajina sekä rintamalla haavoittuneiden ja lasten hoitajina. Heitä myös lähetettiin Saksan valtaamille itäisille alueille siivoamaan ja valmistelemaan SS:n entisistä asukkaistaan tyhjentämiä koteja saksalaisten siirtolaisten käyttöön.


title: Kylteri

text: Kylteri on KY-säätiön kustantama Helsingin kauppatieteiden ylioppilaiden ylioppilaslehti. Kylteri käsittelee kauppatieteiden opiskelijoita kiinnostavia asioita, ilmiöitä ja ihmisiä. Pääosan lehden lukijakunnasta muodostavat Aalto-yliopiston kauppakorkeakoulun opiskelijat, alumnit ja henkilökunta. Kylteri on perustettu 1999.


title: Kylteri

text: ”Kylteri” tarkoittaa myös kauppatieteiden ylioppilasta.


title: Marjorita Huldén

text: Birgit Marjorita Huldén (o.s. Gustavson; s. 1. tammikuuta 1947 Helsinki) on suomalainen näyttelijä, joka on esiintynyt muun muassa televisiosarjoissa "Ihmeidentekijät" ja "Salatut elämät". Hän on näytellyt myös teattereissa.


title: Joakim Pirinen

text: Joakim Pirinen (s. 28. toukokuuta 1961) on suomensukuinen ruotsalainen sarjakuvapiirtäjä, taiteilija, näytelmäkirjailija ja runoilija. Pirinen asuu ja vaikuttaa Tukholmassa. Kaikissa Pirisen sarjakuvissa hallitsevana ympäristönä on kansankodin pääkaupunki Tukholma mustasävyisenä ja unenomaisena.


title: Joakim Pirinen

text: Pirisen ensimmäinen sarjakuva-albumi "Myrsky hiekkalaatikossa" ilmestyi 1986 mutta läpimurtosarjakuva oli seuraavana vuonna ilmestynyt "Sokeri-Sakari" -albumi (ruotsiksi "Socker-Conny"). Lihava ja säännöistä piittaamaton raitapipopää ihastutti myös näytelmäversiona.


title: Joakim Pirinen

text: George Herrimanin (Krazy Kat) lisäksi Pirisen sarjakuvasuosikkeja ovat Winsor McCay (Pikku Nemo) ja ruotsalainen Oskar Andersson. Juuri Anderssonin tummasävyinen huumori inspiroi Piristä hänen luodessaan Sokeri-Sakarin hahmon.


title: Joakim Pirinen

text: Pirinen piti 1980-luvun lopulta alkaen 12 vuoden tauon sarjakuvien tekemisestä ja keskittyi muihin töihin. Vuonna 2001 Pirinen kuitenkin palasi sarjakuvan maailmaan vakuuttavasti teoksella "Meitä kustaan silmään". Vanhat hahmot jatkavat ja jo avaussarjassa seikkailee Sokeri-Sakarin menestyvä veli Kulli-Iivari ja myös vanhentunut ja rappeutunut Sokeri-Sakari vilahtaa tarinassa. Tarinat jatkuvat vähintäänkin yhtä yhteiskuntakriittisesti kuin ennenkin.


title: Joakim Pirinen

text: Pirinen on käynyt Suomessa useita kertoja ja ollut myös esimerkiksi vieraana Kemin sarjakuvapäivillä vuonna 1986 ja Helsingin sarjakuvafestivaaleilla vuosina 2001 ja 2003.


title: Joakim Pirinen

text: Pirisen ensimmäinen proosateos oli vuonna 2001 ilmestynyt "Den svenska apan." Hän on myös kuvataiteilija ja hänellä on ollut näyttely Moderna Museetissa 1992. Pirinen on ollut ahkera myös dramaatikkona ja kirjoittanut näytelmätrilogian "Familjen Bra".


title: Joakim Pirinen

text: Pirisen "Kvarteret Kniven" esitettiin Viirus-teatterissa Helsingissä vuonna 1994. Sen ohjasi Arn-Henrik Blomqvist ja visuaalisesta suunnittelusta vastasi Mimmi Resmanin.


title: Matt McGrath

text: Matthew John ”Matt” McGrath (28. joulukuuta 1875 Nenagh, Tipperaryn kreivikunta, Irlanti – 29. tammikuuta 1941 New York, Yhdysvallat) oli irlantilaissyntyinen yhdysvaltalainen poliisi, moukarinheittäjä ja olympiavoittaja. McGrath voitti viimeisen olympiamitalinsa 48-vuotiaana, ja hän on vanhin olympialaisten yleisurheilumitalisti. McGrath voitti seitsemän Yhdysvaltain-mestaruutta sekä moukarin- että painonheitossa.


title: Matt McGrath

text: McGrath syntyi Irlannissa ja muutti Yhdysvaltoihin teini-ikäisenä 1890-luvulla. Hän liittyi 1902 New Yorkin poliisiin ja sai vuonna 1905 urhoollisuusmitalin pelastettuaan itsemurhaa yrittäneen henkilön Harlemjoesta.


title: Matt McGrath

text:
McGrath nousi maailman huipulle moukarinheitossa vasta 27-vuotiaana. Ensimmäisen maailmanennätyksensä hän heitti vuonna 1907. Tulos oli 52,90 metriä. Hän sai pitää ennätystä muutaman kuukauden, kunnes John Flanagan vei sen takaisin itselleen. Ensimmäisen Yhdysvaltain mestaruutensa hän voitti vuonna 1908. Sen ansiosta hän pääsi edustamaan Yhdysvaltoja myös vuoden 1908 olympialaisiin, joissa hän sijoittui hopealle tuloksella 51,18 metriä.
McGrath voitti toisen Yhdysvaltain-mestaruutensa 1910 ja heitti lokakuussa 1911 maailmanmennätyksen 57,10 metriä. Vuonna 1912 McGrath voitti jälleen Yhdysvaltain-mestaruuden ja pääsi edustamaan Yhdysvaltoja vuoden 1912 olympialaisiin. Tukholmassa hän oli moukarinheitossa ylivoimainen. Hänen voittotuloksensa oli 54,74 metriä, joka säilyi olympiaennätyksenä 24 vuoden ajan. Hänen kuudesta heitostaan lyhin oli noin 4,5 metriä pidempi kuin hopeamitalistin pisin heitto. Voittotulos rikkoi Flanaganin neljä vuotta vanhan olympiaennätyksen 2,82 metrillä.


title: Matt McGrath

text: McGrath kilpaili myös olympialaisissa 1920. Niissä hän loukkasi kuitenkin polvensa toisessa heitossa eikä pystynyt enää jatkamaan. Hän sijoittui lopputuloksissa viidenneksi. Mitaleille McGrath palasi vuoden 1924 olympialaisissa, kun hän sijoittui hopealle. McGrath oli tuolloin jo 48-vuotias, ja hän oli edelleen vuonna 2016 olympiahistorian vanhin yleisurheilumitalisti.


title: Matt McGrath

text: McGrath nousi moukarinheiton huipulle myöhään, mutta hän säilyi aivan maailman kärjessä 50-vuotiaaksi asti. Seitsemännen Yhdysvaltain-mestaruuteensa hän voitti vuonna 1926, ja hän oli edelleen maailmanlistan kymmenen parhaan joukossa vuonna 1928. Moukarin lisäksi McGrath kilpaili painonheitossa, jossa hän voitti seitsemän Yhdysvaltain-mestaruutta.


title: Sweatmaster

text: Sweatmaster on turkulainen garage rock -yhtye.


title: Sweatmaster

text: Yhtye on kiertänyt Suomen lisäksi myös muun muassa Saksassa, Hollannissa, Belgiassa, Englannissa, Ruotsissa, Tanskassa, Norjassa, Espanjassa, Sveitsissä, Ranskassa ja Venäjällä.


title: Sweatmaster

text: Sweatmasterin musiikillisena esikuvana voidaan pitää muun muassa Roky Ericksonia. Helsingin Sanomien arvostelussa todettiin myös, että yhtye "vaalii MC5:n, The Stoogesin, Led Zeppelinin ja Black Sabbathin perinteitä".


title: Sweatmaster

text: Yhtye on ollut erityisesti suomalaisten rock-kriitikkojen suosiossa, ja kolme yhtyeen albumia on valittu vuoden parhaaksi kotimaiseksi rockalbumiksi vuosina 2002, 2005 ja 2007.


title: Sweatmaster

text: Sweatmaster on nauttinut myös albumien myyntilistamenestyksestä Suomessa debyyttialbumia lukuun ottamatta.


title: Sweatmaster

text: Yhtye kertoi 13. huhtikuuta 2011 verkkosivuillaan lopettavansa uransa vuoden 2011 esiintymisten jälkeen.


title: Sweatmaster

text: Single nousi Suomen singlelistalle sijalle 17, ja oli listalla viikon.


title: Klavinetti

text: Klavinetti on kosketinsoitin, jonka suunnitteli saksalainen Ernst Zacharias 1960-luvun puolivälissä. Hän patentoi keksintönsä vuonna 1966. Periaatteessa klavinetti on sähköisesti vahvistettu klavikordi. Ääni tuotetaan pitkälti samalla lailla kuin sähkökitaralla. Klavinetin kirkas staccatomainen soundi on erityisen käytetty funk- ja rockmusiikissa. Tunnetuin klavinettien valmistaja lienee Hohner.


title: Klavinetti

text: Tunnetuimmat Hohnerin Clavinet-mallit ovat I, II, L, C, D6 ja E7. Useimmat mallit ovat viisioktaavisia (60 kosketinta). Kutakin kosketinta kohden on yksi kieli, ääniala ulottuu F0:sta E5:een.


title: Klavinetti

text: Hohner Clavinet D6:n soundi tuli suurelle yleisölle tutuksi Stevie Wonderin kappaleen ”Superstition” myötä.


title: Klavinetti

text: Kuhunkin koskettimeen on kiinnitetty pieni kumivasara. Kosketinta painettaessa kumivasara koskettaa kieltä. Kun kosketin vapautetaan, kielen päässä oleva kangaspala laskeutuu kielen päälle lopettaen kielen värähtelemisen.


title: Klavinetti

text: Useimmissa malleissa on kaksi äänikelaa kullekin kielelle, toiset kielten yläpuolella ja toiset alapuolella. Soittimessa olevan kytkimen avulla soittaja voi valita, kumpia mikrofoneja haluaa käyttää.


title: Klavinetti

text: Clavinet I- ja II-malleja vaivanneet äänen kierto-ongelmat poistuivat D6-mallin myötä, joka julkaistiin vuonna 1971. D6-mallissa oli 15 eri filtteriasetusta, neljä mikrofonien asetusta ja demppaustoiminto kielille.


title: Omanin Sulttaanin hymni

text: Našid al-salam al-sultani on Omanin sulttaanikunnan kansallislaulu. Se otettiin käyttöön 1970 ja sitä muokattiin 1996.


title: Omanin Sulttaanin hymni

text:
يا ربنا احفظ لنا جلالة السلطان
والشعب بالأوطان
بالعز والإيمان


title: Omanin Sulttaanin hymni

text:
وليدم مؤيدا
عاهلا ممجدا
بالنفوس يفتدى


title: Omanin Sulttaanin hymni

text:
يا عمان نحن من عهد النبي
أوفياء من كرام العرب
أبشري قابوس جاء
فلتباركه السماء
واسعدي والتقيه بالدعاء


title: Omanin Sulttaanin hymni

text: Kuuntele Omanin kansallislaulu (MIDI-tiedosto)


title: Romano Prodi

text: Romano Prodi (s. 9. elokuuta 1939 Scandiano) on italialainen poliitikko, joka toimi Italian pääministerinä vuosina 1996–1998 ja 2006–2008. Prodi palveli Euroopan komission puheenjohtajana 1999–2004.


title: Romano Prodi

text: Romano Prodi suoritti vuonna 1961 oikeustieteen tutkinnon Milanon katolisessa yliopistossa. Hänen lopputyönsä käsitteli protektionismia Italian teollisuuden kehityksessä. Prodi jatkoi opintojaan Milanon ja Bolognan yliopistoissa sekä London School of Economicsissa. Akateemisen uransa Prodi aloitti Bolognan yliopiston valtiotieteen laitoksella toimialan taloustieteen ja teollisuuspolitiikan alalla assistentin tehtävissä vuonna 1963. Apulaisprofessoriksi hänet nimitettiin vuonna 1966, minkä jälkeen Prodi hoiti professorin tehtäviä vuosina 1971–1999. Prodi on toiminut myös vierailevana professorina Harvardin yliopistossa ja Stanfordin tutkimuslaitoksella.


title: Romano Prodi

text: Naimisiin Prodi meni Flavia Franzonin kanssa vuonna 1969. Heillä on kaksi poikaa, Giorgio ja Antonio.


title: Romano Prodi

text: Prodi johti keskustavasemmistolaisen Oliivipuukoalition, jonka perustajiin hän kuului, voittoon huhtikuussa 1996 ja oli vuosina 1996–1998 Italian pääministeri. Prodin hallitus sai maan talouden sellaiseen kuntoon, että Italia pääsi mukaan talous- ja rahaliiton EMU:n kolmanteen vaiheeseen ensimmäisten joukossa. Vähemmistöhallitus kaatui kommunistien vedettyä siltä tukensa.


title: Romano Prodi

text: Euroopan komission johdossa Prodi oli vuosina 1999–2004. Hänet valittiin palauttamaan skandaaleissa tahriintunut komission maine. Nimityksen takana oli Saksan liittokansleri Gerhard Schröder, mutta Prodi sai yksimielisen tuen.


title: Romano Prodi

text: Euroopan komission toimikauden lähestyttyä loppuaan Prodi vaati keskusta-vasemmistoa yhdistymään taakseen "maan maineen pilanneen" ja "vastuutonta talouspolitiikkaa" harjoittavan Silvio Berlusconin syrjäyttämiseksi. Riitelyn vuoksi hajonnut Oliivipuukoalitio koottiin uudelleen.


title: Romano Prodi

text: Huhtikuussa 2006 oppositiojohtaja Prodi haastoi pääministeri Silvio Berlusconin Italian parlamenttivaaleissa. Tasaväkinen vaali päättyi lopulta Prodin niukkaan voittoon. Prodin toinen hallitus istui yhdeksän kuukautta ennen kaatumista ulkopoliittisista kiistoista johtuen. Presidentti Giorgio Napolitano nimitti hänet kuitenkin muodostamaan hallituksen uudelleen.


title: Romano Prodi

text: Prodin hallitus rakoili toisen kerran kun oikeusministeri Clemente Mastella erosi korruptioepäilyjen vuoksi. Tämän jälkeen Mastella ilmoitti, että hänen puolueensa äänestää hallitusta vastaan. Prodi mittautti hallituksensa luottamusta parlamentin molemmissa kamareissa ja voitti selvästi 23. tammikuuta 2008 alahuoneen äänestyksen, mutta hävisi ylähuoneen äänestyksen äänin 156–161 seuraavana päivänä ja jätti eropyyntönsä presidentti Napolitanolle.


title: Alla Pugatšova

text: Alla Borisovna Pugatšova (, s. 15. huhtikuuta 1949 Moskova, Neuvostoliitto) on venäläinen poplaulaja. Hän on kaupallisesti menestynein neuvostoliittolainen ja venäläinen laulaja. Vuonna 1991 hänelle myönnettiin korkein Neuvostoliitossa esiintyvälle taiteilijalle myönnettävä palkinto, Neuvostoliiton kansantaiteilijan arvonimi ("Народный артист СССР").


title: Alla Pugatšova

text: Pugatšova aloitti laulajanuransa jo pikkutyttönä, ja vuonna 1965 ilmestyi hänen ensimmäinen laulunsa "Robot". 1960- ja 1970-luvulla hän kierteli maata viihdelaulajana ja esiintyi myös elokuvissa. Suureen suosioon hän nousi 1970-luvun loppupuolella kappaleellaan "Harlekiini" ja esiinnyttyään Cannesin laulufestivaaleilla. 1980-luvulla hän levytti suuren menestysiskelmän "Miljoona ruusua" (Million alyh roz). Vuonna 1985 julkaistiin Ruotsissa Pugatšovan englanninkielinen albumi "Watch Out", jonka julkaisi levy-yhtiö Melodija Neuvostoliitossa nimellä "Alla Pugacheva in Stockholm".


title: Alla Pugatšova

text: Neuvostoliiton hajoamisen jälkeen Pugatšova muun muassa perusti omaa nimeää kantavan lehden, hajusteen ja kenkämerkin. Hän sai valtionjohdolta useita tunnustuksia. Vuonna 1997 hän edusti Venäjää Eurovision laulukilpailussa kappaleella "Primadonna" ja sijoittui sijalle 15. Viime aikoina Pugatšova on johtanut kotimaassaan "Idols"-kilpailua muistuttavaa television "Fabrika zvjozd" ('tähtitehdas') -kykyjenetsintäkilpailua. Hän on myös ollut vahvasti esillä lööpeissä ja juorulehtien sivuilla.


title: Alla Pugatšova

text: Pugatšovan äiti on Zinaida Аrhipovna Odegova, isä Boris Mihailovitš Pugatšov. Hänellä on tytär, myös tunnettu viihdetaiteilija Kristina Edmundovna Orbakaite (s. 25. toukokuuta 1971) ja tällä lapset Nikita (s. 21. toukokuuta 1991), Deni (s. 10. toukokuuta 1998) ja Klavdia (s. 30 maaliskuuta 2012). Pugatšova on ollut naimisissa viidesti, 1969–1973 Mykolas Orbakasin kanssa, 1976–1980 Aleksander Stefanivitšin kanssa, 1985–1993 Jevgeni Boldinin kanssa, 1994–2005 Filipp Kirkorovin kanssa ja (2011–) Maksim Galkinin kanssa. Galkinilla ja Pugatšovalla on kaksoset, poika ja tyttö, jotka synnytti sijaissynnyttäjä vuonna 2013.


title: Himno Istmeño

text: Himno Istmeño ("Kannaksen hymni") on Panaman kansallislaulu. Laulun on säveltänyt Santos Jorge ja sen on sanoittanut Jerónimo de la Ossa.


title: Himno Istmeño

text: Kuuntele kansallislaulu


title: L’Aube Nouvelle

text: L’Aube Nouvelle (”Uusi aamunkoitto”) on Beninin kansallislaulu. Laulun on säveltänyt ja sanoittanut Gilbert Jean Dagnon. Se otettiin kansallislauluksi maan itsenäistyessä 1960.


title: L’Aube Nouvelle

text:
Jadis à son appel, nos aïeux sans faiblesse
Ont su avec courage, ardeur, pleins d’allégresse
Livrer au prix du sang des combat éclatants.
Accourez vous aussi, bâtisseurs du présent,
Plus forts dans l’unité, chaqu’jour à la tâche,
Pour la postérité, construisez sans relâche.


title: L’Aube Nouvelle

text:
CHORUS
Enfants du Bénin, debout!
La liberté d’un cri sonore
Chante aux premiers feux de l’aurore;
Enfants du Bénin, debout!


title: L’Aube Nouvelle

text:
Quand partout souffle un vent de colère et de haine.
Béninois, sois fier, et d’une âme sereine,
Confiant dans l’avenir, regarde ton drapeau!
Dans le vert tu liras l’espor du renouveau,
De tes aïeux le rouge évoque le courage;
Des plus riches trésors le jaune est le présage.


title: L’Aube Nouvelle

text: CHORUS


title: L’Aube Nouvelle

text:
Tes monts ensoleillés, tes palmiers, ta verdure,
Cher Bénin, partout font ta vive parure.
Ton sol offre à chacun la richesse des fruits.
Bénin, désormais que tes fils tous unis
D’un fraternel élan partagent l’espérance
De te voir à jamais heureux dans l’abondance.


title: L’Aube Nouvelle

text:
Formerly, at her call, our ancestors
Knew how to engage in mighty battles
With strength, courage, ardour, and full of joy, but at the price of blood.
Builders of present, you too, join forces
Each day for the task stronger in unity.
Build without ceasing for posterity.


title: L’Aube Nouvelle

text:
CHORUS
Children of Benin, arise!
The resounding cry of freedom
Is heard at the first light of dawn,
Children of Benin, arise!


title: L’Aube Nouvelle

text:
When all around there blows a wind of anger and hate:
Citizen of Benin be proud, and in a calm spirit
Trusting in the future, behold your flag!
In the green you read hope of spring;
The red signifies the courage of your ancestors;
The yellow fortells the greatest treasures.


title: L’Aube Nouvelle

text:
Beloved Benin, your sunny mountains, palm trees, and green pastures
Show everywhere your brightness;
Your soil offers everyone the richest fruits.
Benin, from henceforth your sons are united
With one brotherly spirit sharing the hope of seeing you
Enjoy abundance and happiness forever.


title: Biladi, Biladi, Biladi

text: Biladi, biladi, biladi (arabiaksi بلادي، بلادي، بلادي ) ("Isänmaani, isänmaani, isänmaani") on Egyptin kansallislaulu. Sen on säveltänyt ja sanoittanut Sayed Darwish. Laulu otettiin käyttöön 1979.


title: Biladi, Biladi, Biladi

text:
بلادي، بلادي، بلادي
لك حبي وفؤادي
بلادي، بلادي، بلادي
لك حبي و فؤادي


title: Biladi, Biladi, Biladi

text:
مصر يا أم البلاد
أنت غايتي والمراد
و على كل العباد
كم لنيلك من أياد


title: Biladi, Biladi, Biladi

text:
مصر أنت أغلى درة
فوق جبين الدهر درة
يا بلادي عيشي حرّة
واسلمي رغم الأعاد


title: Biladi, Biladi, Biladi

text:
بلادى، بلادى، بلادى
لك حبي و فؤادي


title: Kryogeenikausi

text: Kryogeenikausi on neoproterotsooinen maailmankauden keskimmäinen jakso noin 720–635 miljoonaa vuotta sitten. Silloin oli prekambrin viimeinen jääkausijakso, Varanger- tai Marino-kausi 650–635 miljoonaa vuotta sitten. On väitetty, että kryogeenikautena koko maapallo olisi ollut kokonaan tai melkein kokonaan jään peitossa (lumipallomaa).


title: Kryogeenikausi

text: Kryogeenikausi päättyy ediacaravaiheen alkuun. Kauden päättyminen määritetään hiilipiikistä, joka tarkoittaa hiili-13:n äkillistä vähenemistä. Tämä saattaa liittyä eloperäisen hiilen lisääntymiseen ja laajalle levinneen monisoluisen elämän alkuun.


title: Kaarle Suuren palkinto

text: Kaarle Suuren palkinto (saks. "Internationaler Karlspreis der Stadt Aachen" vuodesta 1988 "Internationaler Karlspreis zu Aachen") on saksalaisen Aachenin kaupungin myöntämä arvostettu eurooppalainen palkinto. Se on jaettu vuodesta 1950 alkaen vuosittain henkilölle, joka on vaikuttanut myönteisesti Euroopan idean ja rauhan edistämiseen. Palkinto myönnetään Kaarle Suuren muistoksi, joka hallitsi Aachenista käsin ja on sinne myös haudattu. Palkinto myönnetään helatorstaisin Aachenin kaupungintalolla.


title: Ferenc Bene

text: Ferenc Bene (17. joulukuuta 1944 Balatonújlak, Unkari – 27. helmikuuta 2006 Budapest, Unkari) oli unkarilainen jalkapalloilija.


title: Ferenc Bene

text: Unkarin maajoukkueessa Bene debytoi vuonna 1962 ja voitti joukkueessa olympiakultaa vuonna 1964 Tokion kisoissa. Hän oli olympiaturnauksen paras maalintekijä 12 maalillaan. Samana vuonna Bene oli myös mukana voittamassa EM-pronssia. Vuoden 1966 MM-kilpailuissa Unkari selviytyi puolivälieriin ja Bene teki maalin jokaisessa pelaamassaan ottelussa. Kaikkiaan hän edusti Unkaria 76 A-maaottelussa ja teki niissä 36 maalia. Pelaajauransa jälkeen Bene toimi valmentajana Unkarissa ja Norjassa.


title: Ferenc Bene

text: Hänen poikansa Ferenc Bene jr. pelasi Suomessa FC Jazzin joukkueessa vuonna 2000.


title: Marko Babić

text: Marko Babić (s. 28. tammikuuta 1981 Osijek, Jugoslavia) on kroatialainen jalkapalloilija. Pelipaikaltaan hän on puolustaja.


title: Marko Babić

text: Babić pelasi kolme kautta kotimaassaan NK Osijekissa ennen siirtymistään Saksan Bundesliigan Bayer Leverkuseniin vuonna 2000. Kroatian maajoukkueessa Babić debytoi toukokuussa 2002 Unkaria vastaan. Hän kuului joukkueeseen myös 2004 EM-kilpailuissa, joissa ei pelannut otteluakaan, ja 2006 MM-kilpailuissa. Kaudeksi 2007–2008 Babić siirtyi Real Betisiin. Vuoden 2009 tammikuussa, hän siirtyi Herthaan.


title: Marko Babić

text: Babić on 186 senttimetriä pitkä ja painaa 74 kiloa.


title: Marko Babić

text: Hän edusti Kroatian maajoukkuetta 49 ottelussa tehden niissä 3 maalia.


title: HNK Hajduk Split

text: Hajduk on jalkapalloseura Splitin kaupungista Kroatiasta. Se pelaa maan korkeimmalla sarjatasolla.


title: HNK Hajduk Split

text: Seuran perustivat opiskelijat Fabijan Kaliterna, Lucijan Stella, Ivan Šakić ja Vjekoslav Ivanišević Prahassa sijaitsevassa U Fleků -pubissa Spartan ja Slavian välisen paikalliskamppailun jälkeen. He pitivät jalkapallosta niin kovasti, että halusivat viedä pelin myös kotimaahansa Dalmatiaan, joka myös tuolloin oli osa Itävalta-Unkaria. Virallisesti seura perustettiin 13. helmikuuta vuonna 1911. Seuran nimi hajduk tarkoittaa Balkanilla turkkilaismiehittäjää vastaan taistellutta sankarihahmoa.


title: HNK Hajduk Split

text:
Kroatian Super cupin voitto (5): 1992, 1993, 1994, 2004, 2005
Kansainvälisissä seurajoukkuekilpailussa seuran paras saavutus on Euroopan cupin puolivälieräpaikka, mihin se on yltänyt kolmesti.


title: Włodzimierz Lubański

text: Włodzimierz Lubański (s. 28. helmikuuta 1947, Sośnica, Puola) on puolalainen entinen jalkapalloilija, pelipaikaltaan hyökkääjä.


title: Włodzimierz Lubański

text: Lubański teki maajoukkuedebyyttinsä 16-vuotiaana vuonna 1963. Urallaan hän pelasi, mikäli olympiajoukkueen otteluita ei lasketa, Puolan maajoukkueessa 65 ottelua. Maajoukkueurallaan hän teki 44 maalia, mikä oli pitkään Puolan ennätys kunnes Robert Lewandowski ohitti sen. 1972 Münchenin olympialaisissa hän johdatti Puolan joukkueen olympiakultaan. 1974 MM-kisat hän joutui jättämään loukkaantumisen takia vliin.


title: Włodzimierz Lubański

text: Seurajoukkueurallaan Lubański pelasi vuosina 1958—1962 GKS Gliwicessä, 1963—1975 Górnik Zabrzessa, missä voitti Puolan mestaruuden neljästi ja cup-mestaruuden kolmesti, 1975—1982 belgialaisessa KSC Lokerenissa, Ranskassa 1982—1984 US Valenciennessa ja Stade Quinmperissa sekä 1985 belgialaisessa RC Mechelenissä.


title: KP Legia Varsova

text: KP Legia Varsova ("Klub Piłkarski Legia Warszawa") on jalkapalloseura Puolan pääkaupungista Varsovasta. Se pelaa maan korkeimmalla sarjatasolla Ekstraklasassa.


title: KP Legia Varsova

text: Legia perustettiin alun perin vuonna 1916 puolalaisten legioonien seuraksi ja ensimmäisen maailmansodan jälkeen siitä tuli Puolan armeijan seura.


title: Thomas Dolby

text: Thomas Dolby (oik. Thomas Morgan Robertson, s. 4. marraskuuta 1958 Kairossa, Egyptissä) on brittiläinen muusikko. Hänen isänsä oli historian professori. Taiteilijanimi "Dolby" tulee Dolby Laboratories -yhtiöstä. Tämän lempinimen Thomas Robertson sai ystäviltään, jotka olivat ihmeissään hänen studionsa laitteistosta. Dolby Laboratories ei pitänyt siitä, että Thomas "Dolby" Robertson käytti yhtiön nimeä omana taiteilijanimenään ja nosti kanteen. Joksikin aikaa yhtiö onnistui estämään Robertsonia käyttämästä tavaramerkkiään muutoin kuin etunimensä yhteydessä.


title: Thomas Dolby

text: Dolbyn musiikki edustaa synthpopia (Suomessa tunnettu esim. nimellä synapoppi). Hän oli yksi tämän uuden aallon elektronisen alalajin edelläkävijöitä. Dolbyn läpimurtohittejä 1980-luvulla olivat muun muassa "She Blinded Me with Science" ja "Europa and the Pirate Twins".


title: Thomas Dolby

text: Vuonna 1985 Thomas Dolby esiintyi Live Aid -konsertissa Lontoossa David Bowien yhtyeen kanssa.


title: Thomas Dolby

text: Vuonna 1990 hän osallistui The Wall -hyväntekeväisyyskonserttiin Berliinissä, jonka oli järjestänyt Roger Waters. Dolby soitti koskettimia kappaleessa "Another Brick in the Wall (Part 2)".


title: Thomas Dolby

text: Thomas Dolby on myös säveltänyt ja tuottanut musiikkia elokuviin sekä tietokonepeleihin.


title: Thomas Dolby

text: Vuonna 2006 Thomas Dolby teki paluun konserttilavoille Sole Inhabitant Tour -kiertueen muodossa.


title: Thomas Dolby

text: Vuonna 2011 Dolby julkaisi tupla-cd:n julkaistuaan sisällön ensin kahtena EP-levynä: "Amerikana", "Oceanea" ja kolmantena nimeltään "Urbanoia", joka oli osa "Map of the Floating City" -verkkopeliä. Levyllä olivat vierailevina artisteina mm. Kevin Armstrong, Matthew Seligman (joista molemmat olivat esiintyneet myös The Flat Earth -levyllä), Dolbyn alkuperäinen bändikaveri Bruce Woolley, Dire Straits -yhtyeen Mark Knopfler, Regina Spektor, Natalie MacMaster, Eddi Reader ja Imogen Heap.


title: Thomas Dolby

text: Vuonna 1988 Dolby muutti Englannista Yhdysvaltain Kaliforniaan ja meni naimisiin näyttelijätär Kathleen Bellerin kanssa. Heillä on kolme yhteistä lasta.


title: Thomas Dolby

text: Thomas Dolby perusti uransa jälkeen menestyvän yrityksen Beatnik Inc. Se on teknologiayritys, jonka erikoisalaa ovat matkapuhelimien audioformaatit ja soittoäänet kuten esimerkiksi polyfoniset soittoäänet.


title: Thomas Dolby

text: Dolbyn musikaalinen lahjakkuus on myös tullut ilmi monissa digitaalisissa soittoäänissä, joita hän on tehnyt satoja mukaan lukien mm. Nokian uuden polyfonisen merkkisoittoäänen. Hän on usein luennoitsijana teknologiakonferensseissa kuten COMDEXissa.


title: Thomas Dolby

text: Maaliskuussa 2014 Thomas Dolby nimitettiin professoriksi Yhdysvaltain Baltimoressa sijaitsevaan Johns Hopkinsin yliopistoon.


title: Thomas Dolby

text: Dolby julkaisi vuonna 2016 osittain omaelämänkerrallisen kirjan "The Speed of Sound: Breaking the Barriers Between Music and Technology: A Memoir".


title: Filip III

text: Filip III tarkoittaa seuraavia hallitsijoita:Filip III:een liittyy myös seuraava:


title: Duke Kahanamoku

text: Duke Paoa Kahinu Mokoe Hulikohola Kahanamoku (24. elokuuta 1890 Honolulu - 22. tammikuuta 1968), lempinimeltään ”The Big Kahuna”, oli Havaijilla syntynyt yhdysvaltalainen lainelautailija ja uinnin olympiavoittaja. Kahanamokua on kutsuttu nykyaikaisen lainelautailun ”isäksi”.


title: Duke Kahanamoku

text: Suomeksi herttuaa tarkoittava ”Duke” ei ole arvonimi tai lempinimi, vaan isän mukaan annettu etunimi. Isä Duke oli saanut nimen synnyttyään samaan aikaan vuonna 1869 kuin Edinburghin herttua prinssi Alfred vieraili Havaijilla.


title: Duke Kahanamoku

text: Kahanamoku ui 11. elokuuta 1911 Honolulussa 100 jaardin maailmanennätyksen 55,4, joka paransi vanhaa ennätystä peräti 4,6 sekuntia. Hän rikkoi myös 220 jaardin ennätyksen ja sivusi 50 jaardin ennätystä. Amateur Athletic Union (AAU) ei pitänyt ennätyksiä uskottavina ja hyväksyi ne vasta vuosia myöhemmin.


title: Duke Kahanamoku

text: Vuoden 1912 olympialaisissa Kahanamoku osallistui 100 metrin vapaauintiin, jossa hän teki uuden maailmanennätyksen ja voitti kultaa ajalla 1.03,4. Finaalissa hän oli niin ylivoimainen, että hänellä oli aikaa pysähtyä puolimatkassa ja katsoa taakseen, mutta voitti silti kahden metrin erolla. Hän voitti kisoissa myös hopeaa 4 x 200 metrin vapaauintiviestissä.


title: Duke Kahanamoku

text: Vuoden 1920 olympialaisissa Kahanamoku puolusti 100 metrin voittoaan menestyksekkäästi ja voitti kultaa myös viestijoukkueessa. 100 metrillä Kahanamoku sivusi omaa maailmanennätystään semifinaalissa ja rikkoi sen finaalissa. Uusi maailmanennätysaika oli 1.00,4. Finaali kuitenkin määrättiin uitavaksi uudelleen, mutta Kahanamoku oli edelleen voittaja. Myös viestijoukkue teki uuden maailmanennätyksen 10.04,4. Vuoden 1920 kisoissa hän oli myös Yhdysvaltojen vesipallojoukkueen jäsen.


title: Duke Kahanamoku

text: Seuraavissa olympiakisoissa 1924 Pariisissa hän sai hopeaa 100 metrillä ja hävisi Johnny Weissmullerille. Pronssia sai hänen veljensä Samuel Kahanamoku.


title: Duke Kahanamoku

text: Kahanamoku piti uransa aikana hallussaan 100 jaardin ja 100 metrin vapaauinnin maailmanennätyksiä. Hän teki vuonna 1913 100 jaardin maailmanennätyksen 54,6, joka paransi Charles Danielsin edellistä ennätystä 0,2 sekunnilla. Vuonna 1915 Kahanamoku paransi ennätystä kahteen otteeseen ajoilla 53,8 sekä 53,2. Viimeisen kerran hän teki matkan maailmanennätyksen vuonna 1917, jolloin hän ui ajan 53,0. Ennätys pysyi voimassa vuoteen 1922, jolloin Weissmuller rikkoi sen. 100 metrin vapaauinnissa Kahanamoku ui 1912 maailmanennätyksen 1.01,6, joka oli 0,8 sekuntia nopeampi kuin Curt Brettingin edellinen ennätys. Kahanamoku ui matkan maailmanennätyksen myös vuonna 1918 ajalla 1.01,4 ja vuonna 1920, jolloin ennätysaika oli 1.00,4. Weissmuller onnistui rikkomaan myös tämän ennätyksen vuonna 1922.


title: Duke Kahanamoku

text: Olympialaisten välissä ja lopetettuaan olympiauransa Kahanamoku kiersi ympäri maailmaa antamassa uintinäytöksiä sekä esittelemässä lainelautailua – lajia, joka siihen asti oli tunnettu vain Havaijilla. Kahanamokun mukana lajista tuli tunnettu muun muassa Australiassa.


title: Duke Kahanamoku

text: Kahanamoku on valittu sekä uinnin että lainelautailun Hall Of Fameen.


title: Duke Kahanamoku

text: Vuonna 1940 hän meni naimisiin tanssiopettaja Nadine Alexanderin kanssa. Heillä ei ollut lapsia.


title: Jonathan Kerrigan

text: Jonathan Kerrigan (s. 14. lokakuuta 1972 Lincolnshire, Yhdistynyt kuningaskunta) on englantilainen näyttelijä. Kerrigan on tunnettu "Sydämen asialla" -sarjan Rob Walkerina sekä "Sairaalaelämää"-sarjan Sam Collobyna. Hän esiintyi myös yhdysvaltalaisen "NCIS Rikostutkijat" -sarjan 7. tuotantokaudella vierailevana tähtenä. Kerrigan esiintyi "Merseybeat"-poliisisarjassa ja sävelsi sarjan tunnusmusiikin.


title: Kuuterselän taistelu

text: Kuuterselän taistelu oli Kannaksen suurhyökkäyksen alkuvaiheessa 14.–15. kesäkuuta 1944 suomalaisten ja neuvostojoukkojen välillä käyty taistelu, joka päättyi suomalaisten vetäytymiseen ja Vammelsuu–Taipale-tukilinjan osittaiseen murtumiseen.


title: Kuuterselän taistelu

text: Lentorykmentti 4:n pommikoneet tekivät 12.–13. kesäkuuta 1944 välisenä yönä yllätysiskun neuvostojoukkojen keskityksiä vastaan Kivennavan ja Mainilan välisellä tiellä aiheuttaen sekaannusta joukoissa.


title: Kuuterselän taistelu

text: Yön hämäryydessä ja matalapilvisyydessä, osittain sumussa ja sotasavuissa näkyvyyden huonous oli 38 suomalaispommittajille pikemminkin etu kuin haitta ja 30 000 kilon pommiryöppy takoi marssirivistöjä, panssarivaunu- ja rynnäkkötykkiryhmityksiä, taloissa ja kylissä majailevia joukkoja. Hyökkäys tuli kaartilaisille täytenä, operatiivisiin tekijöihin vaikuttavana yllätyksenä.


title: Kuuterselän taistelu

text: Seuraavana päivänä suomalaishävittäjien tarkastaessa pommitustuloksia tiellä ja tien ohessa lojui kuorma-autojen, panssarivaunujen, tykkien (vetovaunuineen), henkilöautojen jätteitä ja paljon kuolleita kaartilaisia. Pommituksen jälkiä näkyi myös puiden oksilla, puhelin- ja sähkölangoilla, palaneiden talorykelmien joukkojen ryhmitysalueina käytetyillä pihamailla.


title: Kuuterselän taistelu

text: 30. Kaartinarmeijakunnan taistelukertomuksissa mainitaan 11., 13., ja 14.6 yksittäisiä tai pareina liikkuneiden vastapuolen koneiden pommituksista, mutta 12./13.6.44 yön 30. KaAk:n hyökkäyksen pysähtymisen tärkeä syy jätetään kertomuksesta mainitsematta. Rintamajohto ei kuitenkaan voinut sivuuttaa tapahtunutta senkään takia, että vaietusta yöstä lähtien suomalaisten ilmavoimien ja tykistön vaikutus alkaa selvästi kasvaa.


title: Kuuterselän taistelu

text: ("Lähteet: (Tied.os/PM n:o 535/29.6. s.1-4), Tiihonen Tapio, Yllätys Kannaksella 1944 (2002) )"


title: Kuuterselän taistelu

text: Neuvostoliiton 21. armeijan tykistö aloitti kello 07.00 14. kesäkuuta 1944 Karjalankannaksella sijaitsevan Kanneljärven kunnan Kuuterselän kylää puolustavien joukkojen tulittamisen. Kuuterselkää puolustamassa oli jalkaväkirykmentti 53:n II pataljoona majuri Aito Keravuoren johdolla. Suomalaisten puolustuksen murskaamiseen osallistui ainakin yhdeksän patteristoa, kaksi kranaatinheitinrykmenttiä ja 100 raketinheitintä eli yhteensä noin 250 tykkiä ja heitintä. Näiden lisäksi kello 08.00 ryhtyivät Neuvostoliiton ilmavoimat pommittamaan puolustajien asemia ja tämä jatkui koko päivän.


title: Kuuterselän taistelu

text: Varsinaiseen hyökkäykseen osallistui kaksi CIX armeijakunnan divisioonista rinnan siten, että 72. divisioona hyökkäsi kohden Kuuterselkää ja sen vasemmalla puolella 286. divisioona. Hyökkäävien joukkojen tukena oli ainakin yksi panssariprikaati. Hyökkäävien joukkojen tavoitteena oli Liikola ja edelleen Kivennavan ja Viipurin välinen tie. Hyökkäyksen päämääränä oli pääsy Ratsuväkiprikaatin selustaan ja VT-linjalle sijoitettujen suomalaisten joukkojen tuhoaminen.


title: Kuuterselän taistelu

text: 3. divisioonan komentaja kenraalimajuri Aaro Pajari käski kello 08.10 reservinsä jalkaväkirykmentti 48:n I pataljoonan siirtyä Liikolan-Kuuterselän tien puoleenväliin jalkaväkirykmentti 53:n komentajalle everstiluutnantti Albert Ravilalle alistettuna.


title: Kuuterselän taistelu

text: Kello 09.00 mennessä neuvostojoukot olivat tunkeutuneet suomalaisten asemiin. Puolustautuvan jalkaväkirykmentti 53 joukot vetäytyivät sulkulinjalle Kuuterselän kylässä olevalle harjanteelle ja ryhmittyivät siellä uudelleen puolustukseen. Samanaikaisesti kenraalimajuri Aaro Pajari siirsi loppuosan reserveistään, Erillinen Pataljoona 13, Liikolan itäpuolelle sekä käski jalkaväkirykmentti 48:n komentajan eversti Väinö Forsbergin sulkemaan Onkijärven - Haukijärven kannaksen ja siten suojaamaan sivustansa Kuuterselässä murtoon päässeiden neuvostojoukkojen iskuilta.


title: Kuuterselän taistelu

text: Noin kello 10.00 sai jalkaväkirykmentti 48:n I pataljoona käskyn jalkaväkirykmentti 53:n komentajalta vastahyökkäyksellä lyödä VT-linjalle tunkeutunut vihollinen. 3. divisioonan komentaja kenraalimajuri Pajari kumosi käskyn saatuaan tiedon Kuuterselän tilanteesta ja käski kello 10.45 pataljoonan ryhmittyä sulkulinjalle jalkaväkirykmentti 53:n II pataljoonan vahvistukseksi.


title: Kuuterselän taistelu

text: Jalkaväkirykmentti 48:n I pataljoona saapui sulkulinjalle kello 12.30 ja joutui välittömästi sulkulinjan läpi Kuuterselän kylään tunkeutuneiden neuvostojoukkojen saarrostusuhan alaiseksi, minkä vuoksi joutui vetäytymään pari kilometriä taaksepäin ja ryhmittyi taisteluun. Samanaikaisesti tukilinjalta hajalle lyöty jalkaväkirykmentti 53:n II pataljoona sai käskyn kokoontua Onkijärven pohjoispuolelle.


title: Kuuterselän taistelu

text: Liikolan itäpuolella oleva erillinen pataljoona 13 sai kello 13.00 everstiluutnantti Ravilan käskyn vastahyökkäyksestä, mutta käsky kumottiin ja pataljoonan piti palata Liikolan suuntaan. Erillisen pataljoona 13:n tuli käskyn mukaan ryhmittyä puolustukseen suokannaksille kaksi kilometriä Kuuterselän järvestä pohjoiseen. Pataljoona joutui taisteluun kannaksilla ja ryhmittyi puolustukseen hieman lännempänä Myllyojan linjalle.


title: Kuuterselän taistelu

text: Kaikki 3. divisioonan joukot oli sidottu puolustukseen, joten mahdollisuuksia vastahyökkäykseen ei ollut ennen kuin joukot olisi järjestetty uudelleen. Tällöin neuvostojoukot suuntasivat voimakkaan panssariyksikön Kuuterselän-Mustamäen tielle. Panssariosasto valtasi helposti Mustamäen aseman ja jatkoi hyökkäystään kohden Sykiälää. Tämä aiheutti vakavan uhan Ratsuväkiprikaatin puolustukselle.


title: Kuuterselän taistelu

text: Suomen IV armeijakunnan komentaja kenraaliluutnantti Taavetti Laatikainen päätti noin kello 15.00 käyttää vastahyökkäykseen ainoastaan vahvennettua Jääkäriprikaatia, jolle annettiin käsky vallata takaisin VT-linja noin kello 16.00.


title: Kuuterselän taistelu

text: Jääkäriprikaatin kiivas hyökkäys sai vihollisen perääntymään. Aamulla 15. kesäkuuta neuvostojoukot ryhtyivät jälleen hyökkäykseen, jota suomalaiset eivät kyenneet enää pidättelemään. Jääkäriprikaati käskettiin irrottautumaan ja vetäytymään Suulajärvi-Onkijärvi linjalle. Vetäytyminen aloitettiin kello 13.00 vihollisen hyökätessä samaan aikaan uudelleen.


title: Kuuterselän taistelu

text: Jalkaväkirykmentti 53:n II Pataljoonan tappiot olivat suuria, kahdesti lyöty taistelun aikana hajalle ja irti asemista.


title: Kuuterselän taistelu

text: Jalkaväkirykmentti 48:n I Pataljoona tappiot olivat kaatuneina ainoastaan viisi miehistöön kuuluvaa, mutta haavoittuneina viisi upseeria, 12 aliupseeria ja 51 miehistöön kuuluvaa sekä lisäksi kadonneina kaksi upseeria, yksi aliupseeri sekä 12 miehistöön kuuluvaa. Kokonaistappiot olivat siis yhdeltä päivältä peräti 89 miestä.


title: Kuuterselän taistelu

text: Erillinen Pataljoona 13 kärsi tappioita, mutta ei yhtä suuria kuin kaksi muuta alueella toiminutta pataljoona.


title: Kuuterselän taistelu

text: Jääkäripataljoona 2:n tappiot olivat kaatuneina 16, haavoittuneina 107 ja kadonneina 31 miestä.


title: Kuuterselän taistelu

text: Jääkäripataljoona 3 menetti suhteellisesti eniten Kuuterselän taistelussa. Sen menetti kaatuneina ja haavoittuneina yhteensä 236 miestä. Kaatuneiden joukossa olivat muun muassa kapteeni Arvo Kuukka sekä luutnantit Toivo Kantanen ja Eino Inkinen.


title: Kuuterselän taistelu

text: Jääkäripataljoona 4:n tappiot olivat kaatuneina upseeri, kolme aliupseeria ja 13 miehistöön kuuluvaa, haavoittuneina 11 upseeria, 18 aliupseeria sekä 100 miehistöön kuuluvaa ja lisäksi kadonneina kaksi aliupseeria ja 30 miehistöön kuuluvaa. Jääkäripataljoona 4:n tappiot olivat yhteensä 178 henkeä.


title: Kuuterselän taistelu

text: Rynnäkkötykkipataljoonan tappiot olivat kaatuneina upseeri (luutnantti Myllymaa), kaksi aliupseeria ja yksi miehistöön kuuluva sekä haavoittuneina kaksi upseeria (kapteeni W. von Troil joka kuoli kenttäsairaalassa, sekä luutnantti Aulanko), kolme aliupseeria ja viisitoista miehistöön kuuluvaa. Lisäksi menetettiin kalustosta viisi rynnäkkötykkiä, joista kolme vaunumiehistö räjäytti kahden jäädessä pahoin vaurioituneina viholliselle.


title: Kuuterselän taistelu

text: Rynnäkkötykkipataljoona ilmoitti tuhonneensa 11 T-34-panssarivaunua, kolme Klim Vorosilov -panssarivaunua (KV-1) sekä kolme rynnäkkötykkiä. Näiden vaunujen lisäksi tuhottujen listalle on laitettu 26 panssarintorjuntatykkiä, kenttäkanuuna, jne.


title: Kuuterselän taistelu

text: Venäläisten lähteiden mukaan hyökkääjä menetti Kuuterselässä yhteensä 40 panssarivaunua, 49 lentokonetta ja tuhansia miehiä.


title: Kazia Pelka

text: Kazia Pelka (s. 1962 Dewsbury, West Yorkshire) on englantilainen näyttelijä, joka esitti "Sydämen asialla" -sarjassa Maggie Boltonia vuosina 1995–2001. Hän on näytellyt myös "Family Affairs" -sarjassa vuosina 2003–2005.


title: Kazia Pelka

text: Kazia Pelkan isä Tad on puolalainen ja äiti Alma irlantilainen. Hänen isoveljensä on näyttelijä Valentine Pelka. Pelka on ollut naimisissa Brian Jordanin kanssa vuodesta 1998. Pariskunnalla on vuonna 2000 syntynyt tytär.


title: Johann Sebastian Bachin kantaatit

text: Johann Sebastian Bach säveltämistä noin 350:stä kantaatista 209 kappaletta on säilynyt nykypäivään. BWV-luettelosta löytyy yhteensä 215 kantaattia, mutta kuusi niistä ei nykyisen tietämyksen mukaan ole Bachin säveltämiä. Bachin kantaateista suurin osa on hengellistä musiikkia ja liittyy luterilaiseen kirkkovuoteen, mutta hän sävelsi myös maallisia kantaatteja, kuten tunnetut "Metsästyskantaatin" ja "Kahvikantaatin".


title: Johann Sebastian Bachin kantaatit

text: Arvostetuimpia ja pidetyimpiä Bachin kantaatteja ovat BWV 4, ""Christ lag in Todesbanden""; BWV 78, ""Jesu, der du meine Seele""; BWV 80, ""Eine feste Burg ist unser Gott""; BWV 82, ""Ich habe genug""; BWV 140, ""Wachet Auf""; BWV 147, ""Herz und Mund""; BWV 202, ""Weichet nur, Betruebte Scatten"" ja BWV 208, ""Was mir behagt"". Kantaatin BWV 29, ""Wir danken dir, Gott, Wir danken dir"", nopeaa urkusoittoa sisältävä sinfonia (alkusoitto) on jäänyt elämään myös erillisenä ohjelmanumerona.


title: Johann Sebastian Bachin kantaatit

text: BWV 4 kuuluu varhaisimpiin kantaatteihin. Se on kuoropainotteinen, eikä siinä ole resitatiiveja. Toinen suosittu varhainen kantaatti on BWV 131, joka on säilyneistä kantaateista vanhin.


title: Johann Sebastian Bachin kantaatit

text: BWV 80 esitetään yleensä torvien kanssa, mutta myöhemmin on todettu, että ne olivat Bachin pojan lisäys. Kantaatin ensimmäinen osa perustuu kuuluisaan tekstiin, jota käytetään myös monissa virsissä ("Jumala ompi linnamme").


title: Johann Sebastian Bachin kantaatit

text: BWV 82 on pelkästään yhdelle bassolle sävelletty ja sen sanoitukset käsittelevät hurskaan ihmisen kuolemankaipausta ja maailman jättämistä. Sen ensimmäinen aaria on sävyltään huomattavan paatoksellinen ja harras. Toinen aaria on eräänlainen kehtolaulu kuolonuneen nukahtamiselle ja kolmas eli viimeinen aaria taas on edellisistä poiketen nopea ja kiivas. Bach kirjoitti itse olevansa tyytyväinen teokseen ja se on nykyään yksi hänen suosituimmista teoksistaan.


title: Johann Sebastian Bachin kantaatit

text: BWV 140 sisältää koraalissaan erittäin tunnetun melodian, jota Bach käytti myöhemmin kantaatin mukaan nimetyssä koraalipreludissaan. Kantaatin sanat käsittelevät Jeesuksen vertausta viisaista ja tyhmistä neidoista. Kantaatissa on kaksi Jeesuksen ja viisaan neidon välistä aariaa, joissa Jeesus ottaa iloiten autuaan sielun vastaan.


title: Johann Sebastian Bachin kantaatit

text: BWV 147 sisältää erittäin tunnetun koraalin, jota kutsutaan Suomessa nimellä "Kristus, valo valkeuden". Kyseisen koraalin laulumelodia ei ole Bachin oma, mutta jousien melodia on Bachin lisäämä.


title: Johann Sebastian Bachin kantaatit

text: BWV 202 on tarkoitettu häitä varten.


title: Johann Sebastian Bachin kantaatit

text: BWV 208 sisältää erittäin tunnetun aarian "Schafen können sicher weiden", joka on näennäisesti kristillisestä tematiikastaan huolimatta alkuperäisessä kontekstissaan täysin sekulaaria musiikkia. Itse kantaatti on Bachin arvostetuin maallinen vokaalimusiikin teos. Se on sävelletty erään ruhtinaan syntymäpäiville. Kantaattia kutsutaan joskus metsästyskantaatiksi, mutta vain sen ensimmäinen aaria ja resitatiivi käsittelevät metsästystä. Kantaatin laulajat esittävät antiikin jumal- tai satuhahmoja (Diana, Endymion, Pan sekä Pales) ja useimmissa lauluissa ylistävät syntymäpäiväsankaria.


title: Johann Sebastian Bachin kantaatit

text: Bach sävelsi ensimmäiset kantaattinsa työskennellessään Mühlhausenissa vuosina 1708–1709. Nämä varhaiset kantaatit olivat sävelletty jo aikanaan vanhentuneeseen tyyliin ja sisälsivät raamatunsäkeitä, koraaleja ja lyhyitä motettijaksoja. Joidenkin kantaattien tekstin on kirjoittanut ilmeisesti paikallinen kirkkoherra ja Bachin suojelija Georg Christian Eilmar. "Gott ist mein König", BWV 71, on kirjoitettu kaupunginhallituksen toimikauden alkamisen kunniaksi ja on yksi Bachin ensimmäisiä painettuja teoksia. Weimarin kaudellaan vuoden 1713 tienoilla Bach omaksui kantaatteihinsa uuden "Neumeister"-tyylin, joka oli saanut vaikutteita italialaisesta oopperasta. Libretisteinä toimivat Salomon Franck ja Georg Christian Lehms. Saatuaan nimityksen "Konzertmeisteriksi" vuonna 1714 Bachin viran vaatimuksiin kuului yhden kantaatin säveltäminen kuukaudessa, mutta pyrkiessään pääsemään korkeampaan "Capellmeisterin" virkaan hän ryhtyi säveltämään kantaatteja nopeammalla tahdilla. Kauden kantaattituotanto lakkasi kokonaan kun kävi selväksi, ettei virkaa myönnettykään Bachille. Köthenin viran vaatimuksiin ei kuulunut säännöllinen kantaattien säveltäminen ja lukuun ottamatta joitain erityisiä tilaisuuksia varten sävellettyjä kantaatteja Bach tuotti näinä vuosina pääsääntöisesti erilaista kosketinsoitinmusiikkia.


title: Johann Sebastian Bachin kantaatit

text: Ensimmäiset viisi Leipzigin vuotta olivat aktiivisimpia Bachin kantaattien säveltämisen kannalta. Viiden vuoden aikana Bach sävelsi viisi kokoelmaa kantaatteja koko kirkkovuodelle, eli viisi kertaa 59 kappaletta. Ensimmäinen vuosikerta tosin sisälsi lukuisia jo Weimarin aikana sävellettyjä teoksia. Toisen koko vuoden kattavan syklin aikana, vuosina 1724–1725, Bach sävelsi siis lähes yhden kantaatin viikossa. Kolmannen kokoelman Bach sävelsi pienen tauon jälkeen vuosien 1726–1727 aikana. Kantaattien tekstejä kirjoittivat useat runoilijat, muun muassa Christiane Mariane von Ziegler ja Picander (eli Christian Friedrich Henrici). Bachin Leipzigin kauden alkujakso on yksi tuotteliaimpia luultavasti koko musiikin historiassa, vaikka barokin aikana säveltäjät yleisesti tuottivat suuren määrän sävellyksiä. Vaikka säveltäjä tuotti kantaatteja rutiininomaisesti, suurin osa niistä on kuitenkin musiikillisesti hyvin korkeatasoisia ja niiden katsotaan laadullisesti ylittävän monien muiden aikalaissäveltäjien kantaattitehtailun (esimerkiksi Johann Philipp Krieger sävelsi yhteensä yli 2000 kantaattia). Kantaattien lisäksi Leipzigin varhaisvuosien aikana Bach sävelsi myös Magnificatinsa sekä Matteus- ja Johannespassionsa.


title: Johann Sebastian Bachin kantaatit

text: Täydellisiä kantaattilevytyssarjoja on tähän mennessä tehty kolme kappaletta ja kaksi levytyshanketta on kesken. Täydelliset levytykset ovat tehneet Helmuth Rilling, Nikolaus Harnoncourt ja Gustav Leonhardt Teldecille, Pieter Jan Leusink Brilliant Classicsille. Masaaki Suzuki ja Ton Koopman ovat tekemässä omia sarjojaan, Suzukin sarjan päättyessä osaan 55 vuonna 2013 (BIS) John Eliot Gardiner levytti vuonna 2000 kaikki Bachin hengelliset kantaatit, joista noin 20 prosenttia on julkaistu Archiv Produktion -levymerkillä ja kaikki vuoteen 2011 mennessä 27 osassa Gardinerin omalla SDG-merkillä.


title: Mary Millar

text: Mary Millar (oik. Irene Mary Wetton; 26. heinäkuuta 1936 – 10. marraskuuta 1998) oli englantilainen näyttelijä. Hänen tunnetuin roolinsa oli Rose televisiosarjassa "Pokka pitää". Millar kuoli vuonna 1998 munasarjasyöpään.


title: Georges André

text: Georges ”Géo” Yvan André (13. elokuuta 1889 Pariisi – 4. toukokuuta 1943 lähellä Tunista) oli ranskalainen monipuolinen yleisurheilija, olympiamitalisti ja sotilas.


title: Georges André

text: Géo André osallistui Lontoon kisoissa 1908 korkeushyppyyn. Ennen kisoja hänen ennätyksensä oli ollut 179 cm, mutta kilpailussa hypättyään peräti 188 cm hän voitti yllätyshopeaa. Seuraavissa kisoissa 1912 hän osallistui useisiin lajeihin: kymmenotteluun, viisiotteluun, korkeushyppyyn, vauhdittomaan pituushyppyyn ja 110 metrin aitoihin.


title: Georges André

text: Vuoden 1920 olympialaisissa André oli neljäs 400 metrin aidoissa ja viikkoa myöhemmin voitti pronssia 4x400 metrin viestissä. Hän osallistui myös 400 metrille. Seuraavat kisat 1924 pidettiin hänen kotikaupungissaan Pariisissa. André vannoi kisojen avajaisissa urheilijoiden olympiavalan. Radalla hän oli jälleen neljäs 400 metrin aidoissa.


title: Georges André

text: André oli urheilijana monipuolinen. Hän kilpaili myös muun muassa rugbyssa ja tenniksessä. KOK:n lähteiden mukaan hän oli myös mukana Ranskan curling-joukkueessa voittamassa pronssia Chamonix'n talvikisoissa 1924.


title: Georges André

text: André palveli sotilaana ensimmäisessä maailmansodassa. Hän loukkaantui taisteluissa pahasti ja joutui vangiksi. Päästyään pakenemaan kuudennella yrityksellään hän palasi rintamalle lentäjänä. Toisessa maailmansodassa hän oli jo liian vanha päästäkseen taistelulentäjäksi, mutta osallistui sotaan jalkaväkijoukoissa. Hän kuoli taistelussa 53-vuotiaana lähellä Tunista.


title: Luettelo Johann Sebastian Bachin kantaateista

text: Johann Sebastian Bachin säveltämät kantaatit BWV numeron mukaan. Mukana ovat myös ne kantaatit, jotka ovat myöhemmin paljastuneet jonkun muun säveltämiksi.


title: Suomi kesäolympialaisissa 1908

text: Suomi osallistui Lontoon vuoden 1908 kesäolympialaisiin, mikä oli maan ensiesiintyminen virallisissa olympiakisoissa. Suomen suurruhtinaskunta oli tuolloin osa Venäjän keisarikuntaa, mutta osallistui kisoihin omana joukkueenaan vuotta aikaisemmin tunnustetun oman kansallisen olympiakomiteansa turvin. Suomen joukkueen vahvuus oli 65 urheilijaa, joista virallisissa kilpailuissa kilpailleet 62 urheilijaa olivat kaikki miehiä. Suomalaiset urheilijat osallistuivat kuuteen urheilumuotoon: ammuntaan, painiin, uimahyppyihin, uintiin, voimisteluun ja yleisurheiluun. Suomen joukkueen vanhin urheilija oli 43 vuoden ja 283 päivän ikäisenä kilpaillut ampuja Emil Nässling. Nuorin suomalainen kilpailija näissä olympialaisissa taasen oli 18 vuoden ja 178 päivän ikäinen yleisurheilija Elmer Niklander.


title: Suomi kesäolympialaisissa 1908

text: Suomen ensimmäisen virallisen olympiavoiton saavutti Ateenan välikisoissakin menestynyt kreikkalais-roomalaisen tyylin painija Verner Weckman, joka voitti finaalissa maanmiehensä Yrjö Saarelan. Kullan ja hopean lisäksi suomalaiset saavuttivat kolme pronssimitalia, jotka tulivat voimistelusta, painista ja yleisurheilusta. Historian ensimmäinen virallinen suomalainen olympiamitalisti oli antiikin tyylin kiekonheitossa pronssia voittanut Verner Järvinen. Kisojen mitalitilastossa Suomi sijoittui 13:nneksi.


title: Suomi kesäolympialaisissa 1908

text: Suomalaiset ampujat osallistuivat Lontoon olympialaisissa 300 metrin vapaakivääriammunnassa sekä yksilö- että joukkuekilpailuun. Suomalaisten kiväärit olivat vanhanaikaista mallia, mikä näkyi tuloksissa. Kisojen ensimmäisenä käydyn ammuntalajin, joukkuekilpailun, lopputuloksissa Suomi sijoittui kahdeksanneksi eli toiseksi viimeiseksi ennen Kreikkaa. Yksilökilpailuun otti osaa yhdeksän suomalaista ampujaa, joista parhaiten sijoittui 17:nneksi yltänyt Voitto Kolho. Muut suomalaiset sijoittuivat 51 kilpailijan joukossa sijalle 30 ja huonommin.


title: Velho (Arda)

text: Velhot ovat pieni, kuvitteellinen ryhmä J. R. R. Tolkienin kirjallisessa tuotannossa. Velhot tulivat auttamaan Ardan kansoja Sauronia vastaan. He ottivat Keski-Maan ihmisten fyysisen muodon, mutta olivat mieleltään voimakkaampia. Haltiat kutsuvat heitä nimellä istari (Viisaat) tai sindariksi nimellä ithryn (yksikkö ithron).


title: Velho (Arda)

text: He olivat kaikki "maiar", "valarin" kaltaisia, mutta heikompia voimiltaan. Sauron oli voimakkain "maia". Viisi heistä lähetettiin auttamaan Keski-Maan kansoja taistelussa Sauronia vastaan. He olivat quenyankielisiltä nimiltään Curumo tarkoittaen ”taitava”; Olórin tarkoittaen ”muistaja”, ”uneksija” tai ”ajattelija”; Aiwendil tarkoittaen ”lintujen ystävä”; sekä Alatar ja Pallando.


title: Velho (Arda)

text: He saapuivat Keski-Maahan suunnilleen vuonna 1000 Kolmatta aikaa. Kaksi heistä, siniset velhot, menivät itään eivätkä kuulu Keski-Maan tarinoihin. Heidän nimensä olivat quenyaksi Morinehtar, ”Pimeydenlyöjä” ja Romestamo, ”Idänauttaja”. Keskeneräisten tarujen kirjassa heidän nimensä ovat Alatar ja Pallando. Muut kolme olivat Saruman (Curumo), Gandalf (Olórin) ja Radagast (Aiwendil). Jokaisella oli oma värinsä vaatetuksessa, jossa valkoinen tarkoitti johtajaa; Saruman oli valkoinen, Gandalf harmaa, Radagast ruskea ja kaksi heistä, Alatar ja Pallando, olivat sinisiä. Ei ole varmaa, kuvastiko väri myös luonnetta tai kykyjä.


title: Velho (Arda)

text: Velhot ilmaantuivat Keski-Maahan jo vanhoina. He olivat ottaneet muodoikseen vanhojen miesten kehot kuten "valar" olivat pyytäneet. He auttoivat Keski-Maassa eläviä rohkaisemalla ja suostuttelemalla, eivät pakolla ja pelolla. Kuitenkin he ikääntyivät, joskin hyvin hitaasti ja olivat itse asiassa kuolemattomia. He olivat silti fyysisesti ”todellisia” ihmisiä ja tunsivat tunteita, nautintoa ja pelkoa. Kehossaan he olivat iältään kuolemattomia, mutta heidän fyysisen muotonsa kykeni tuhoamaan kuten tapahtui Gandalfille, joka kuoli taistelussa balrogia vastaan, mutta syntyi uudelleen, sillä hänen työnsä ei ollut lopussa.


title: Velho (Arda)

text: Istari kantoivat myös sauvoja, joihin oli sidottu heidän kykynsä käyttää taikuutta. Kun Gandalf oli lyönyt Morgothin balrogin Moriassa, hänen vanha, harmaa sauvansa tuhoutui, mutta hän sai uuden sauvan, valkoisen, muuttuessaan Gandalf Valkoiseksi. Kun Saruman lyötiin Rautapihassa, Gandalf katkaisi hänen sauvansa ja erotti hänet Valkoisesta Neuvostosta.


title: Velho (Arda)

text: Vain muutama Keski-Maassa tiesi, keitä velhot todella olivat; nämä kun eivät jakaneet sitä tietoa. Moni luuli heitä haltioiksi tai viisaiksi ihmisiksi (Gandalf tarkoittaa ihmisten kielellä "sauvahaltia", koska ne ihmiset, jotka antoivat hänelle sen nimen, luulivat häntä haltiaksi). Huolimatta heidän erikoisesta ja kunnianhimottomasta päämäärästään velhot olivat kykeneviä ihmisten tunteisiin. Esimerkiksi Gandalf tunsi kiintymystä hobitteihin. He tunsivat myös kielteisiä tunteita kuten ahneutta, kateutta ja vallanhimoa.


title: Velho (Arda)

text: Sarumanilla oli suurin valta ja hän oli Valkoisen neuvoston puheenjohtaja. Vuonna 2759 Kolmatta aikaa Gondorin käskynhaltija kutsui hänet Rautapihaan, Orthancin torniin, asumaan. Saruman oli tutkinut Mahtisormuksia ja joutunut itsekin niiden pauloihin ja Sauron taivutti hänet puolelleen Orthancin näkykiven, palantírin, kautta. Saruman auttoi Mordorin joukkoja Sormuksen sodassa, mutta entit, huornit vangitsivat hänet Helmen syvänteen taistelun aikaan. Gandalf katkaisi hänen sauvansa. Saruman kuoli palvelijansa Kärmekielen veitseen Konnussa Valtasormuksen tuhon jälkeen.


title: Velho (Arda)

text: Sormuksen sodan jälkeen Gandalf palasi Kuolemattomille maille meren yli Frodon, Bilbon ja monien haltioiden kanssa.


title: Aku Korhonen

text: August ”Aku” Alexander Korhonen ( oli suomalainen näyttelijä, joka tunnetaan kymmenistä elokuvarooleistaan, mutta hän teki myös pitkän teatteriuran monipuolisena luonnenäyttelijänä.


title: Aku Korhonen

text: Korhosen isä oli Kalle Korhonen (1857–1931), sokeutunut maallikkosaarnaaja ja ammatiltaan muurari. Perheessä oli 11 lasta. Siksi Aku siirtyi lestadiolaisten kummivanhempiensa kasvatettavaksi Joensuuhun 1900. Korhonen aloitti apteekkialan opiskelun, mutta päätyi kuitenkin järjestäjäksi Viipurissa toimineeseen Suomalaiseen Maaseututeatteriin ja sitä kautta näyttelijäksi. Vuoden 1918 sisällissodassa aikana hän osallistui Viipurin taisteluun valkoisten joukoissa. Vuonna 1922 Korhonen kuitenkin siirtyi Helsinkiin työväenyhdistyksen perustamalle Kansan Näyttämölle, ja sieltä edelleen Suomen Kansallisteatteriin jo parin vuoden kuluttua. Vuodesta 1927 lähtien hän näytteli Kansallisteatterissa yhtäjaksoisesti 33 vuoden ajan.


title: Aku Korhonen

text: Korhonen kuoli pitkäaikaisen sairauden jälkeen 67-vuotiaana syyskuussa 1960.


title: Aku Korhonen

text: Korhonen esiintyi . Hänen ensimmäinen elokuvansa oli vuoden 1924 "Suursalon häät", jossa hän näytteli rovastia. Korhonen ja kirjailija Agapetus olivat tuttu yhdistelmä monissa suomalaisissa komedioissa, kuten "Asessorin naishuolet".


title: Aku Korhonen

text: Korhonen näytteli huumorihahmo Lapatossua kolmessa "Lapatossu"-elokuvassa, joista ensimmäinen valmistui 1937. Sarja jouduttiin lopettamaan toisen päänäyttelijän Kaarlo Kartion kuoltua. Korhonen jatkoi kuitenkin hahmon esittämistä myöhemmin elokuvien ulkopuolella, erityisesti toisen maailmansodan aikana. Korhonen esitti hahmoa rintamilla suomalaissotilaita varten järjestetyissä viihdytystilaisuuksissa. Lapatossun on arvioitu olleen eräs suosituimmista viihdehahmoista sodanaikaisessa Suomessa. Korhonen kuitenkin lopetti hahmon esittämisen sodan päätyttyä.


title: Aku Korhonen

text: Aku Korhonen näytteli Mika Waltarin romaaniin perustuvassa elokuvassa "Vieras mies tuli taloon" 1938 vanhaa Hermannia ja sai roolistaan Jussi-patsaan. Hän esitti saman roolin myös vuoden 1957 filmatisoinnissa "Vieras mies", joka jäi hänen viimeiseksi elokuvakseen. Hänet palkittiin Pro Finlandia -mitalilla vuonna 1948.Helsingin Pohjois-Haagassa on Aku Korhosen tie.


title: Save

text: Save tai Sabi on joki Afrikassa. Se alkaa Zimbabwen alueelta ja virtaa Intian valtamereen Mosambikin alueella.


title: Save

text: Save jakaa Mosambikia hallinnollisesti, poliittisesti, etnisesti ja ekologisesti. Joki on rajana pohjoisten Manican ja Sofalan sekä eteläisten Gazan ja Inhambanen provinssien välillä. Etnisesti joki on rajana pohjoisten shona- ja eteläisten shangaan-kielien puhujien välillä. Ekologisesti Saven suualue on rajana merellisten trooppisten ja subtrooppisten ekosysteemien välillä, mantereisissa ekosysteemeissä ei ole suurta eroa joen pohjois- ja eteläpuolen rannikkotasangolla.


title: D’yer Mak’er

text: D’yer Mak’er on rockyhtye Led Zeppelinin kappale. Se julkaistiin vuonna 1973 sekä singlenä että yhtyeen albumilla "Houses of the Holy". Kappale on suosittu varsinkin Yhdysvalloissa ja siellä sitä soitetaan nykypäivänäkin aktiivisesti maan radiokanavilla. Kappaleessa on paljon reggae-vaikutteita. Laulaja Robert Plant sai idean kappaleeseen käydessään Jamaikalla lomamatkalla.


title: D’yer Mak’er

text: Kappale alkaa John Bonhamin lyhyellä rummutuksella, johon lievästi reggae-tyyppinen kitaransoitto tulee mukaan. Koko kappaleen ajan rummut ja kitara ovat selkeä osa rytmiä.


title: Teldec

text: Teldec on taidemusiikin julkaisemiseen erikoistunut levy-yhtiö, joka kuuluu nykyisin Warner Music Group -konserniin. Levymerkin artisteista tunnetuimpia ovat Daniel Barenboim ja Nikolaus Harnoncourt.


title: Teldec

text: Teldec syntyi vuonna 1950, kun Telefunken ja Decca Records yhdistivät Saksassa äänilevytoimintonsa yhtiöksi nimeltä "Telefunken-Decca Schallplatten GmbH".


title: Birgitta Ulfsson

text: Birgitta Margaretha Ulfsson (1. heinäkuuta 1928 Helsinki – 8. lokakuuta 2017 Helsinki) oli suomenruotsalainen näyttelijä. Hän näytteli sekä suomeksi että ruotsiksi Svenska Teaternissa, Lilla Teaternissa, Helsingin kaupunginteatterissa, Televisioteatterissa, Tampereen Työväen Teatterissa, Tukholman Kuninkaallisessa draamateatterissa, Göteborgin Folkteaternissa sekä yli 20 elokuvassa tai televisiosarjassa.


title: Birgitta Ulfsson

text: Ulfsson meni naimisiin näyttelijä Lasse Pöystin kanssa vuonna 1952. Avioliitto päättyi eroon vuonna 1984. Avioparin kahdesta pojasta Tom Pöysti on myös näyttelijä ja Erik ”Miki” Pöysti ohjaaja.


title: Birgitta Ulfsson

text: Näyttelijän myöhempi kumppani oli Iwar Wiklander. Birgitta Ulfssonille myönnettiin Pro Finlandia -mitali vuonna 1973 ja Taiteen Suomi-palkinto vuonna 2015.


title: Tapio Liinoja

text: Tapio Mikael Liinoja (s. 8. marraskuuta 1954 Vampula) on suomalainen näyttelijä, laulaja ja sanoittaja. Hänen näyttelijänuransa alkoi KOM-teatterissa vuonna 1982 näytelmässä "Betoniyö". KOM-teatterista hän siirtyi Vaasan kaupunginteatteriin ja on vieraillut sekä Kokoteatterissa että Espoon kaupunginteatterissa. Hän on näytellyt monissa televisiosarjoissa, muun muassa "Raid", "Elämän suola", "Viimeiset siemenperunat" ja "Helppo elämä". Hän on näytellyt myös muun muassa elokuvissa "Kielletty hedelmä", "Vuonna 85", "Prinsessa" ja "Kaksipäisen kotkan varjossa".


title: Tapio Liinoja

text: Liinoja oli yksi Lapinlahden Linnut -yhtyeen perustajajäsenistä ja kuului yhtyeeseen vuosina 1983–1994, sekä jälleen vuodesta 2006 lähtien. Hän näytteli Lapinlahden Lintujen televisiosarjoissa "Seitsemän Kuolemansyntiä" (1988), "Maailman kahdeksan ihmettä" (1990), "Kuudesti laukeava" (1992) ja "Lapinlahden Linnut -Show" (1993) sekä Lintujen ”comeback”-jaksossa "Muuttuuko ihminen" (2006).


title: Tapio Liinoja

text: Lapinlahden Lintujen lisäksi Liinojalta ilmestyi vuonna 2002 sooloalbumi "Näin kuvittelen sinut" ja vuonna 2006 novellikokoelma "Raapaisuja". Kitaristi Esa Pulliaisen kanssa Liinoja teki vuonna 2009 kirjallisen äänilevyn "Vampula Pop Vol. 1", jossa Liinoja lukee kirjoittamaansa tarinaa Vampulan tapahtumista Pulliaisen soittaessa taustalla suomalaisia ikivihreitä. Liinoja ja Pulliainen toteuttivat samalla kaavalla myös "Vampulan joulu" -nimisen kuunnelman Radio Suomelle, joka esitettiin joulupäivänä 2009. Liinoja on toiminut sekä Jari Tervon että Tommy Tabermannin tilalla kapteenina Yle TV1:n "Uutisvuoto-ohjelmassa" sekä toimi yhden jakson verran ohjelman vaihtuvana kapteenina toukokuussa 2007. Keväällä 2011 Liinoja osallistui Yle TV1:n "Maestro – tikusta asiaa -sarjaan", jossa julkisuuden henkilöt opettelivat johtamaan orkesteria. Vuonna 2012 Liinoja osallistui Seinäjoen Tangomarkkinoille kilpailijana ja selvisi Seinäjoen finaaliin Turussa järjestetystä semifinaalista.


title: Tapio Liinoja

text: Liinoja osallistui nuoruudessaan vuoden 1979 eduskuntavaaleihin. Kokoomuksen Nuorten Liiton tukema satakuntalainen päätoimittaja ja opiskelija Liinoja sai vaaleissa 1 269 ääntä, mikä oli ennakko-odotuksiin ja vaalirahoitukseen nähden hyvä tulos.


title: Tapio Liinoja

text: Liinoja on toista kertaa naimissa. Hän avioitui vuonna 2002 Virpi Wirtasen kanssa. Hänellä on aiemmasta avioliitostaan kaksi lasta.


title: Tapio Liinoja

text: Liinoja asuu Kumpulassa.


title: Ferdinand Porsche

text: Ferdinand Porsche (3. syyskuuta 1875 – 30. tammikuuta 1951) oli itävaltalainen, myöhemmin saksalaistunut autotekniikan insinööri. Vaikkakin Porsche oli nimeään kantavan autotehtaan perustajia, hänet tunnetaan parhaiten suunnittelemastaan alkuperäisestä Volkswagen Kuplasta (, ). Porschen poika, Ferry Porsche, sen sijaan oli yksi merkittävimmistä Porsche-automerkin ja -imagon luojista. Ensimmäisten Porsche-mallien muotoilu pohjautui pitkälti alkuperäiseen Kuplaan.


title: Ferdinand Porsche

text: Ferdinand Porsche syntyi saksankieliseen perheeseen Vratislaviceen, Böömiin, entiseen Itävalta-Unkariin (nyk. Tšekki).


title: Ferdinand Porsche

text: Porsche aloitti autojen suunnittelun 1900-luvun alussa ja kehitti Itävallan armeijalle sotilasajoneuvoja ensimmäisessä maailmansodassa.


title: Ferdinand Porsche

text: Porsche suunnitteli myös saksalaiselle Daimlerille, ja hän perusti 1931 Stuttgartiin oman konsultointiyrityksensä, "Dr. Ing. h.c. F. Porsche GmbH, Konstruktionen und Beratungen für Motoren und Fahrzeugbau". Austro-Daimler ja Steyr olivat sen ensimmäisiä asiakkaita. Osa projekteista ei johtanut tuloksiin joista olisi syntynyt autoja tai moottoripyöriä. Syyt olivat työn tilanneeseen autotehtaaseen liittyneitä, milloin teknisiä, milloin taloudellisia.


title: Ferdinand Porsche

text: Vuonna 1934 Saksan diktaattoriksi edellisenä vuonna noussut Adolf Hitler halusi autoittaa Saksan ja järjesti kilpailun edullisen ja käytännöllisen kansanauton kehittämiseksi. Samaan aikaan Porsche suunnitteli autoja eri autotehtaille. Porsche voitti Saksan valtiojohdon asettaman kilpailun. Tehtaan nimeksi tuli Volkswagen (), Ferdinand Porschen vastustettua Hitlerin ehdottamaa "Porschen tehdas" -nimeä. Vuonna 1937 valmistui Volkswagen Kuplan ensimmäinen mallisarja, VW 30.


title: Ferdinand Porsche

text:
Toisen maailmansodan aikana Porsche toimi useiden panssarivaunujen suunnitteluprojekteissa, mm. lähettäen omat prototyyppinsä Saksan yleisesikunnan julistamaan kilpailuun Tiger I ja Tiger II -panssarivaunuista. Henschel & Sohnin voitettua Tiger I:n tarjouskilpailun Porsche muunsi 90 rakentamaansa runkoa raskaaksi panssarintuhoojaksi nimeltä Ferdinand (myöhemmin nimi muutettiin modifikaatioiden jälkeen Elefantiksi). Porsche hävisi tarjouskilpailun Henschelille myös Tiger II -vaunusta. Porsche suunnitteli myös maailman suurimman panssarivaunun, Mausin ().
Vasta 1947 Porsche alkoi suunnitella omalla nimellään varustettua autoa. Suunnitelman osti sveitsiläinen yrittäjä, ja niin ensimmäinen malli, Porsche 356 syntyi. Ensiesittelyyn auto tuli vuonna 1949 Geneven autonäyttelyssä. Keväällä 1950 Porsche oli valmistanut 500. autonsa, ja 10 000. yksilö valmistui kuusi vuotta myöhemmin. 1950-luvun lopulla vuosituotanto oli jo 8 000 autoa.


title: Ferdinand Porsche

text:
Ferdinand Porsche kuoli 30. tammikuuta vuonna 1951, saatuaan aivoverenkiertohäiriön noin kaksi kuukautta aikaisemmin. Yhtiön johtoon tuli hänen poikansa professori, tohtori Ferdinand Anton Ernst Porsche, tuttavallisemmin Ferry Porsche (1909–1998), joka luotsasi Porschesta yhden maailman tunnetuimmista automerkeistä. Alkoi pian legendaarisen 911-mallin kehitystyö. Sen suunnittelijana toimi Ferryn poika, Ferdinand Alexander Porsche (1935–2012). Sitä itse Ferdinand Porsche ei päässyt näkemään, mutta hänen unelmansa omaa nimeään kantavasta automerkistä oli todellisuutta.
Wienin teknillinen yliopisto myönsi Ferdinand Porschelle kunniatohtorin arvonimen ("Dr. Ing. h.c.") vuonna 1917.


title: Ferdinand Porsche

text: Vuonna 1996, yli neljä vuosikymmentä kuolemansa jälkeen, Ferdinand Porsche nimitettiin International Motorsports Hall of Fameen, moottoriurheiluun vaikuttaineiden kuljettajien, omistajien, kehittäjien ja insinöörien museo-galleriaan.


title: Ferdinand Porsche

text: Vuonna 1999 Ferdinand Porsche voitti postuumisti "Car Engineer of the Century" -palkinnon, jossa määriteltiin merkittävin 1900-luvun autoteollisuuteen vaikuttanut insinööri.


title: Potsdam

text: Potsdam on Saksan Brandenburgin osavaltion pääkaupunki ja sijaitsee Havel-joen varrella Berliinin naapurissa, 26 kilometriä lounaaseen Berliinin keskustasta. Vuoden 2011 väestönlaskennassa siellä oli 156 021 asukasta. Potsdam kuuluu Berliinin–Brandenburgin metropolialueeseen, jolla asuu noin 6 miljoonaa ihmistä.


title: Potsdam

text: Potsdamin merkitys lähti nousuun 1600-luvun loppupuolella, kun Preussin kuningasperhe alkoi rakennuttaa linnoja kaupunkiin. Erityisen tunnettu on Fredrik II Suuren rakennuttama Sanssouci. Potsdamin linnat ja puutarhat on listattu Unescon maailmanperintöluetteloon.


title: Potsdam

text: Toisessa maailmansodassa kaupunki vaurioitui pahoin liittoutuneiden ilmahyökkäyksissä ja siellä pidettiin sodan Euroopassa loputtua 17. heinäkuuta–2. elokuuta 1945 Potsdamin konferenssi, jossa määriteltiin Saksan sodan jälkeiset rajat.


title: Potsdam

text: Potsdam sijaitsee lounaaseen Berliinistä Havel-joen varrella. Sitä ympäröivät laajat metsä- ja järvialueet. Kaupungin korkein kohta on 114 metrin korkeuteen yltävä Kleiner Ravensberg. Kaupunkialueesta nykyisin noin 75 prosenttia koostuu viher-, vesi- ja maanviljelysalueista, 25 prosenttia siitä on rakennettua. Potsdamissa vallitsee lauhkean vyöhykkeen ilmasto.


title: Potsdam

text: Varhaisimmat jäljet asutuksesta Potsdamin alueella ovat peräisin varhaiselta pronssikaudelta. Kansainvaellusajan jälkeen alueelle perustettiin 600-luvulla slaavilainen asutus. Ensimmäisen kerran paikkakunta mainittiin kirjallisesti Pyhän saksalais-roomalaisen keisarikunnan keisarin Otto III:n kirjeessä Quedlinburgin luostarille vuonna 993.


title: Potsdam

text: Vuonna 1157 kaupungin valloitti Brandenburgin rajakreivikunnan perustanut Albrekt I Karhu (). Vuonna 1317 Potsdamiin viitattiin ensimmäisen kerran kaupunkina. Sille myönnettiin viralliset kaupunginoikeudet vuonna 1345. Kaupunki kuitenkin pysyi seuraavat vuosisadat varsin pienenä kauppapaikkana. Vuonna 1416 kaupungin hallinta päätyi Hohenzollernin suvulle, jolla se pysyi aina ensimmäisen maailmansodan loppuun ja Saksan keisarikunnan luhistumiseen saakka. Potsdam koki suuria vaurioita kolmikymmenvuotisessa sodassa sekä myöhemmin kahdessa suuressa kaupunkipalossa.


title: Potsdam

text: Potsdam alkoi toden teolla kasvattaa merkitystään 1600-luvulla Brandenburgin saatua vaaliruhtinaakseen Fredrik Vilhelmin, joka myöhemmin sai lisänimen "Suuri vaaliruhtinas". Fredrik Vilhelmillä oli suuri vaikutus kaupungin historiaan. Hän teki Potsdamista residenssikaupunkinsa Berliinin ohella ja rakennutti kaupunkiin barokkisen kaupunkilinnan, Potsdamer Stadtschlossin. 1600-luvun nousukaudella Potsdamiin myös muutti runsain mitoin protestanttisia hugenotteja Ranskasta.


title: Potsdam

text: Preussia hallinneen "sotilaskuningas" Fredrik Vilhelm I:n aikana sotilaallinen läsnäolo Potsdamissa moninkertaistui ja kaupungin väkiluku koki räjähtävän kasvun. Fredrik Vilhelmin poika Fredrik II Suuri lisäsi kaupungin loistoa uudistamalla sitä barokin sävyyn. Hän myös rakennutti kaupunkiin Sanssoucin rokokoopalatsin.


title: Potsdam

text: Vuoden 1806 lokakuussa Potsdam päätyi Ranskan Napoleon Bonaparten hallinnan alaiseksi. Napoleonin hallinnon päätyttyä Fredrik Vilhelm III kehitti Potsdamista vuoteen 1815 mennessä hallinnollisen keskuksen muun muassa muutattamalla sinne Preussin hallinnollisia laitoksia. Vuonna 1838 avattiin Potsdamin ja Berliinin välinen rautatieyhteys.


title: Potsdam

text: Potsdam menetti asemansa kuninkaallisena residenssikaupunkina vuonna 1918 Saksan keisarikunnan luhistuttua ensimmäisen maailmansodan jälkeen.


title: Potsdam

text: Saksan häviämän ensimmäisen maailmansodan jälkeen Hohenzollernin suvun mittava omistus Potsdamissa siirtyi suurimmaksi osaksi Potsdamin kaupungin haltuun.


title: Potsdam

text: Natsi-Saksan alkumainingeissa presidentti Paul von Hindenburg ja uusi valtakunnankansleri Adolf Hitler puristivat seremoniallisesti kättä Potsdamin Garnisonkirchessä 21. maaliskuuta vuonna 1933. Myöhemmin toisessa maailmansodassa 14. huhtikuuta vuonna 1945 liittoutuneiden ilmapommitukset raunioittivat kaupungin. Muun muassa Stadtschloss ja Garnisonkirche paloivat maan tasalle. Neuvostoliiton Puna-armeija saapui kaupunkiin 27. huhtikuuta vuonna 1945.